qundao/data-zh-poetry huggingface dataset:
摸魚子
作者：張炎
朝代：宋

愛吾廬、傍湖千頃，蒼茫一片清潤。晴嵐暖翠融融處，花影倒窺天鏡。沙浦迥。看野水涵波，隔柳橫孤艇。眠鷗未醒。甚佔得蓴鄉，都無人見，斜照起春暝。還重省。豈料山中秦晉。桃源今度難認。林間即是長生路，一笑元非捷徑。深更靜。待散以吹簫，跨鶴天風冷。憑高露飲。正碧落塵空，光搖半壁，月在萬松頂。
摸魚子
作者：張炎
朝代：宋

步高寒、下觀浮遠，清暉隔斷風雨。醉魂誤入滁陽路。落莫不知何處。欄屢拊。又卻是，秋城自有芙蓉主。重遊倦旅。對萬壑千巖，長江巨浪，空翠灑衣履。景如許。都被樓臺佔取。晴嵐暖靄朝暮。乾坤靜裡閒居賦。評泊水經茶譜。留勝侶。更底用，林泉曳杖尋桑苧。休休訪古。看排闥青來，書床嘯詠，莫向惠峰去。
摸魚子
作者：張炎
朝代：宋

溯空明、霽蟾飛下，湖湘難辨遙樹。流來那得清如許，不與眾流東注。浮淨宇。任訊息虛盈，壺內藏今古。停杯問取。甚玉笛移宮，銀橋散影，依舊廣寒府。休凝佇。鼓枻漁歌在否。滄浪渾是煙雨。黃河路接銀河路。炯炯近天尺五。還自語。奈一寸閒心，不是安愁處。凌風遠舉。趁冰玉光中，排雲萬里，秋艇載詩去。
暗香
作者：張炎
朝代：宋

猗蘭聲歇。抱孤琴思遠，幾番彈徹。洗耳無人，寂寂行歌古時月。一笑東風又急。黯消凝、恨聽啼鴂。想少陵、還嘆飄零，遣興在吟篋。愁絕。更離別。待款語遲留，賦歸心切。故園夢接。花影閒門掩春蝶。重訪山中舊隱，有羈懷、未須輕說。莫相忘，堤上柳、此時共折。
暗香
作者：張炎
朝代：宋

羽音遼邈。怪四簷晝悄，近來無鵲。木葉吹寒，極目凝思倚江閣。不信相如便老，猶未減、當時遊樂。但趁他、鬥草籌花，終是帶離索。憶昨。更情惡。謾認著梅花，是君還錯。石床冷落。閒掃松陰與誰酌。一自飄零去遠，幾誤了、燈前深約。縱到此、歸未得，幾曾忘卻。
月下笛
作者：張炎
朝代：宋

千里行秋，支筇背錦，頓懷清友。殊鄉聚首。愛吟猶自詩瘦。山人不解思猿鶴，笑問我、韋娘在否。記長堤畫舫，花柔春鬧，幾番攜手。別後都依舊。但靖節門前，近來無柳。盟鷗尚有。可憐西塞漁叟。斷腸不恨江南老，恨落葉、飄零最久。倦遊處，減羈愁，猶未消磨是酒。
月下笛
作者：張炎
朝代：宋

萬里孤雲，清遊漸遠，故人何處。寒窗夢裡，猶記經行舊時路。連昌約略無多柳，第一是、難聽夜雨。謾驚回悽悄，相看燭影，擁衾誰語。張緒。歸何暮。半零落，依依斷橋鷗鷺。天涯倦旅。此時心事良苦。只愁重灑西州淚，問杜曲、人家在否。恐翠袖、正天寒，猶倚梅花那樹。
朝中措
作者：張炎
朝代：宋

清明時節雨聲譁。潮擁渡頭沙。翻被梨花冷看，人生苦戀天涯。燕簾鶯戶，雲窗霧閣，酒醒啼鴉。折得一枝楊柳，歸來插向誰家。
杏花天
作者：張炎
朝代：宋

湘羅幾翦黏新巧。似過雨、胭脂全少。不教枝上春痕鬧。都被海棠分了。帶柳色、愁眉暗惱。謾遙指、孤村自好。深巷明朝休起早。空等賣花人到。
柳梢青
作者：張炎
朝代：宋

一夜凝寒，忽成瓊樹，換卻繁華。因甚春深，片紅不到，綠水人家。眼驚白晝天涯。空望斷、塵香鈿車。獨立迴風，東闌惆悵，莫是梨花。
桂枝香
作者：張炎
朝代：宋

晴江迥闊。又客裡天涯，還嘆輕別。萬里潮生一棹，柳絲猶結。荷衣好向山中補，共飄零、幾年霜雪。賦歸何晚，依依徑菊，弄香時節。料此去、清遊未歇。引一片秋聲，都付吟篋。落葉長安，古意對人休說。相思只在相留處，有孤芳、可憐空折。舊懷難寫，山陽怨笛，夜涼吹月。
桂枝香
作者：張炎
朝代：宋

琴書半室。向桂邊偶然，一見秋色。老樹香遲，清露綴花疑滴。山翁翻笑如泥醉，笑生平、無此狂逸。晉人遊處，幽情付與，酒尊吟筆。任蕭散、披襟岸幘。嘆千古猶今，休問何夕。發短霜濃，卻恐浩歌消得。明年野客重來此，探枝頭、幾分訊息。望西樓遠，西湖更遠，也尋梅驛。
水調歌頭
作者：張炎
朝代：宋

白髮已如此，歲序更駸駸。化機訊息，壯生天籟雍門琴。頗笑論文說劍，休問高車駟馬，袞袞□黃金。蟻在元無夢，水競不流心。絕交書，招隱操，惡圓箴。世塵空擾，脫巾掛壁且松陰。誰對紫微閣下，我對白萍洲畔，朝市與山林。不用一錢買，風月短長吟。
江城子
作者：張炎
朝代：宋

下臨無地手捫天。上雲煙。俯山川。棲止危巢，不隔道林禪。坐處清高風雨隔，全萬境，一壺懸。我來直欲挾飛仙。海為田。是何年。如此江聲，嘯詠白鷗前。老樹無根雲懵懂，憑寄語、米家船。
江神子·江城子
作者：張炎
朝代：宋

奇峰相對接球庭。乍微晴，又微陰。舍北江東，如蓋自亭亭。翻笑天台連雁蕩，隔一片、不逢君。此中幽趣許誰鄰。境雙清。人獨清。採藥難尋，童子語山深。絕似醉翁遊樂意，林壑靜、聽泉聲。
洞仙歌
作者：張炎
朝代：宋

中峰壁立，掛飛來孤劍。蒼雪紛紛墮晴蘚。自當年詩酒，客裡相逢，春尚好，鷗散煙波茂苑。只今誰最老，種玉人間，消得梅花共清淺。問我入山期，但恐山深，松風把紅塵吹斷。望蓬萊、知隔幾重雲，料只隔中間，白雲一片。
洞仙歌
作者：張炎
朝代：宋

野鵑啼月，便角巾還第。輕擲詩瓢付流水。最無端、小院寂歷春空，門自掩，柳發離離如此。可惜歡娛地。雨冷雲昏，不見當時譜銀字。舊曲怯重翻，總是離愁，淚痕灑、一簾花碎。夢沈沈、知道不歸來，尚錯問桃根，醉魂醒未。
浣溪沙
作者：張炎
朝代：宋

半面妝凝鏡裡春。同心帶舞掌中身。因沾弱水褪精神。冷豔喜尋梅共笑，枯香羞與佩同紉。湘皋猶有未歸人。
浣溪沙
作者：張炎
朝代：宋

昨夜藍田採玉遊。向陽瑤草帶花收。如今風雨不須愁。零落依稀傾鑿落，碎瓊重疊綴搔頭。白雲黃鶴思悠悠。
浣溪沙
作者：張炎
朝代：宋

空色莊嚴玉版師。老斑遮護錦繃兒。只愁一夜被風吹。潤處似沾篔穀雨，斫來如帶渭川泥。從空托出鎮帷犀。
浣溪沙
作者：張炎
朝代：宋

艾蒳香消火未殘。便能晴去不多寒。冶遊天氣卻身閒。帶雨移花渾懶看，應時插柳日須攀。最堪惆悵是東欄。
浣溪紗·浣溪沙
作者：張炎
朝代：宋

犀押重簾水院深。柳綿撲帳晝愔愔。夢迴孤蝶弄春陰。乍減楚衣收帶眼，初勻商鼎熨香心。燕歸搖動護花鈴。
浪淘沙
作者：張炎
朝代：宋

回首欲婆娑。淡掃修蛾。盈盈不語奈情何。應恨梅兄礬弟遠，雲隔山阿。弱水夜寒多。帶月曾過。羽衣飛過染餘波。白鶴難招歸未得，天闊星河。
浪淘沙
作者：張炎
朝代：宋

寒食不多時。燕燕才歸。杏花零落水痕肥。淺碧分山初過雨，一霎晴暉。閒折小桃枝。蝶也相隨。晚妝不合整蛾眉。驀忽思量張敞畫，又被愁知。
浪淘沙
作者：張炎
朝代：宋

拂袖入山阿。深隱松蘿。掬流洗耳厭塵多。石上一般清意味，不羨漁蓑。日月靜中過。俗□消磨。風瓢分付與清波。卻笑唐求因底事，無奈詩何。
浪淘沙
作者：張炎
朝代：宋

玉立水雲鄉。爾我相忘。披離寒羽庇風霜。不趁白鷗遊海上，靜看魚忙。應笑我淒涼。客路何長。猶將孤影侶斜陽。花底鵷行無認處，卻對秋塘。
浪淘沙
作者：張炎
朝代：宋

萬里一飛篷。吟老丹楓。潮生潮落海門東。三兩點鷗沙外月，閒意誰同。一色與天通。絕去塵紅。漁歌忽斷荻花風。煙水自流心不競，長笛霜空。
浪淘沙
作者：張炎
朝代：宋

香霧溼雲環。蕊佩珊珊。酒醒微步晚波寒。金鼎尚存丹已化，雪冷虛壇。遊冶未知還。鶴怨空山。瀟湘無夢繞叢蘭。碧海茫茫歸不去，卻在人間。
清波引
作者：張炎
朝代：宋

江濤如許。更一夜聽風聽雨。短篷容與。盤礴那堪數。弭節澄江樹。不為蓴鱸歸去。怕教冷落蘆花，誰招得舊鷗鷺。寒汀古漵。盡日無人喚渡。此中清楚。寄情在譚麈。難覓真閒處。肯被水雲留住。泠然棹入川流，去天尺五。
減字木蘭花
作者：張炎
朝代：宋

鎖香亭榭。花豔烘春曾卜夜。空想芳遊。不到秋涼不信愁。酒遲歌緩。月色平分窗一半。誰伴孤吟。手擘黃花碎卻心。
渡江雲
作者：張炎
朝代：宋

山空天入海，倚樓望極，風急暮潮初。一簾鳩外雨，幾處閒田，隔水動春鋤。新菸禁柳，想如今、綠到西湖。猶記得、當年深隱，門掩兩三株。愁餘。荒洲古漵，斷梗疏萍，更漂流何處。空自覺、圍羞帶減，影怯燈孤。常疑即見桃花面，甚近來、翻笑無書。書縱遠，如何也都無。
渡江雲
作者：張炎
朝代：宋

江山居未定，貂裘已敝，空自帶愁歸。亂花流水外，訪裡尋鄰，都是可憐時。橋邊燕子，似軟語、斜日江籬。休問我、如今心事，錯認鏡中誰。還思。新煙驚換，舊雨難招，做不成春意。渾未省、誰家芳草，猶夢吟詩。一株古柳觀魚港，傍清深、足可幽棲。閒趣好，白鷗尚識天隨。
渡江雲
作者：張炎
朝代：宋

錦香繚繞地，深燈掛壁，簾影浪花斜。酒船歸去後，轉首河橋，那處認紋紗。重盟鏡約，還記得、前度秦嘉。惟只有、葉題堪寄，流不到天涯。驚嗟。十年心事，幾曲闌干，想蕭娘聲價。閒過了、黃昏時候，疏柳啼鴉。浦潮夜湧平沙白，問斷鴻、知落誰家。書又遠，空江片月蘆花。
湘月·念奴嬌
作者：張炎
朝代：宋

行行且止。把乾坤收入，篷窗深裡。星散白鷗三四點，數筆橫塘秋意。岸觜衝波，籬根受葉，野徑通村市。疏風迎面，溼衣原是空翠。堪嘆敲雪門荒，爭棋墅冷。苦竹鳴山鬼。縱使如今猶有晉，無復清遊如此。落日黃沙，遠天雲淡，弄影蘆花外。幾時歸去，翦取一半煙水。
湘月·念奴嬌
作者：張炎
朝代：宋

隨風萬里。已無心出岫，浮游天地。為問山中何所有，此意不堪持寄。淡薄相依，行藏自適，一片松陰外。石根蒼潤，飄飄元是清氣。長伴暗谷泉生，晴光瀲灩，溼影搖花碎。濁濁波濤江漢裡，忽見清流如此。枝上瓢空，鷗前沙淨，欲洗幽人耳。白蘋洲上，浩歌一棹春水。
滿庭芳
作者：張炎
朝代：宋

晴皎霜花，曉熔冰羽，開簾覺道寒輕。誤聞啼鳥，生意又園林。閒了淒涼賦筆，便而今、不聽秋聲。消凝處，一枝借暖，終是未多情。陽和能幾許，尋紅探粉，也恁忺人。笑鄰娃痴小，料理護花鈴。卻怕驚回睡蝶，恐和他、草夢都醒。還知否，能消幾日，風雪灞橋深。
滿江紅
作者：張炎
朝代：宋

傅粉何郎，比玉樹、瓊枝謾誇。看生子、東塗西抹，笑語浮華。蝴蝶一生花裡活，似花還卻似非花。最可人、嬌豔正芳年，如破瓜。離別恨，生嘆嗟。歡情事，起喧譁。聽歌喉清潤，片玉無瑕。洗盡人間笙笛耳，賞音多向五侯家。好思量、都在步蓮中，裙翠遮。
滿江紅
作者：張炎
朝代：宋

老子今年，多準備、吟箋賦筆。還自喜、錦囊添富，頓非疇昔。書冊琴棋清隊仗，雲山水竹閒蹤跡。任醉筇、遊屐過平生，千年客。回首夢，東隅失。乘興去，桑榆得。且怡然一笑，探梅訊息。天下神仙何處有，神仙只向人間覓。折梅花、橫掛酒壺歸，白鷗識。
滿江紅
作者：張炎
朝代：宋

近日衰遲，但隨分、蝸涎自足。底須共、紅塵爭道，頓荒松菊。壯志已荒圯上履，正音恐是溝中木。又安知、幕下有詞人，歸心速。書尚在，憐魚腹。珠何處，驚魚目。且依然詩思，灞橋人獨。不用回頭看墮甑，不愁抱石疑非玉。忽一聲、長嘯出山來，黃粱熟。
漁家傲
作者：張炎
朝代：宋

辛苦移家聊處靜。掃除花徑歌聲趁。也學維摩閒示病。迂疏甚。松風兩耳和衣枕。頗倦扶筇尋捷徑。東牆藹藹紅香盛。少待搖人波自定。蓬壺近。且呼白鶴招韓令。
漁家傲
作者：張炎
朝代：宋

門掩新陰孤館靜。楊花卻解來相趁。幾日方知因酒病。無憀甚。脫巾掛壁將書枕。見說紅堆滿徑。不知何處遊人盛。自笑扁舟猶未定。清和近。尋詩已約蘭陵令。
漁歌子
作者：張炎
朝代：宋

□□□□□子同。更無人識老漁翁。來往事，有無中。卻恐桃源自此通。
漁歌子
作者：張炎
朝代：宋

□□□□□孤村。路隔塵寰水到門。斜照散，遠雲昏。白鷺飛來老樹根。
漁歌子
作者：張炎
朝代：宋

□□□□□求魚。釣不得魚還自如。塵事遠，世人疏。何須更寫絕交書。
漁歌子
作者：張炎
朝代：宋

□□□□□浮家。篷底光陰鬢未華。停短棹，艤平沙。流水恐是杏壇花。
漁歌子
作者：張炎
朝代：宋

□□□□□溪流。緊繫籬邊一葉舟。沽酒去，閉門休。從此清閒不屬鷗。
漁歌子
作者：張炎
朝代：宋

□□□年酒半酣。知魚知我靜中參。峰六六，徑三三。此懷難與俗人談。
漁歌子
作者：張炎
朝代：宋

□卯灣頭屋數間。放船收盡一溪山。聊適興，且怡顏。問天難買是真閒。
瀟瀟雨·踏莎行
作者：張炎
朝代：宋

空山彈古瑟，掬長流、洗耳復誰聽。倚闌干不語，江潭樹老，風挾波鳴。愁裡不須啼鴂，花落石床平。歲月鷗前夢，耿耿離情。記得相逢竹外，看詞源倒瀉，一雪塵纓。笑匆匆呼酒，飛雨夜行舟。又天涯、零落如此，掩閒門、得似晉人清。相思恨，趁楊花去，錯到長亭。
玉蝴蝶
作者：張炎
朝代：宋

留得一團和氣，此花開盡，春已規圓。虛白窗深，恍訝碧落星懸。颺芳叢、低翻雪羽，凝素豔、爭簇冰蟬。向西園。幾回錯認，明月鞦韆。欲覓生香何處，盈盈一水，空對娟娟。待折歸來，倩誰偷解玉連環。試結取、鴛鴦錦帶，好移傍、鸚鵡珠簾。晚階前。落梅無數，因甚啼鵑。
玲瓏四犯
作者：張炎
朝代：宋

流水人家，乍過了斜陽，一片蒼樹。怕聽秋聲，卻是舊愁來處。因甚尚客殊鄉，自笑我、被誰留住。問種桃、莫是前度。不擬桃花輕誤。少年未識相思苦。最難禁、此時情緒。行雲暗與風流散，方信別淚如雨。何況夜鶴帳空，怎奈向、如今歸去。更可憐，閒裡白了頭，還知否。
珍珠令
作者：張炎
朝代：宋

桃花扇底歌聲杳。愁多少。便覺道花陰閒了。因甚不歸來，甚歸來不早。滿院飛花休要掃。待留與、薄情知道。怕一似飛花，和春都老。
甘州·八聲甘州
作者：張炎
朝代：宋

俯長江、不佔洞庭波，山拔地形高。對扶疏古木，浮圖倒影，勢壓雄濤。門掩翠微僧院，應有月明敲。物換堂安在，斷碣閒拋。不識廬山真面，是誰將此屋，突兀林坳。上層臺回首，萬境入詩豪。響天心、數聲長嘯，任清風、吹頂發蕭騷。憑欄久，青琴何處，獨立瓊瑤。
甘州·八聲甘州
作者：張炎
朝代：宋

倚危樓、一笛翠屏空，萬里見天心。度野光清峭，晴峰湧日，冷石生雲。簾卷小亭虛院，無地不花陰。徑曲知何處，春水泠泠。嘯傲柴桑影裡，且怡顏莫問，誰古誰今。任燕留鷗住，聊復慰幽情。愛吾廬、點塵難到，好林泉、都付與閒人。還知否，元來卜隱，不在山深。
甘州·八聲甘州
作者：張炎
朝代：宋

想不勞、添竹引龍鬚，斷梗忽傳芳。記珠懸潤碧，飄飄秋影，曾印禪窗。詩外片雲落莫，錯認是花光。無色空塵眼，霧老煙荒。一翦靜中生意，任前看冷淡，真味深長。有清風如許，吹斷萬紅香。且休教夜深人見，怕誤他、看月上銀床。凝眸久，卻愁捲去，難博西涼。
甘州·八聲甘州
作者：張炎
朝代：宋

望涓涓、一水隱芙蓉，幾被暮雲遮。正憑高送目，西風斷雁，殘月平沙。未覺丹楓盡老，搖落已堪嗟。無避秋聲處，愁滿天涯。一自盟鷗別後，甚酒瓢詩錦，輕誤年華。料荷衣初暖，不忍負煙霞。記前度翦燈一笑，再相逢、知在那人家。空山遠，白雲休贈，只贈梅花。
甘州·八聲甘州
作者：張炎
朝代：宋

看涓涓、兩水自東西，中有百花莊。步交枝徑裡，簾分晝影，窗聚春香。依約誰教鸚鵡，列屋帶垂楊。方喜閒居好，翻為詩忙。多少周情柳思，向一丘一壑，留戀年光。又何心逐鹿，蕉夢正錢塘。且休將扇塵輕障，萬山深、不是舊河陽。無人識，牡丹開處，重見韓湘。
甘州·八聲甘州
作者：張炎
朝代：宋

聽江湖、夜雨十年燈，孤影尚中州。對荒涼茂苑，吟情渺渺，心事悠悠。見說寒梅猶在，無處認西樓。招取樓邊月，同載扁舟。明日琴書何處，正風前墮葉，草外閒鷗。甚消磨不盡，惟有古今愁。總休問、西湖南浦，漸春來、煙水入天流。清遊好，醉招黃鶴，一嘯清秋。
甘州·八聲甘州
作者：張炎
朝代：宋

見梅花、斜倚竹籬邊。休道北枝寒。□□□翠袖，情隨眼盼，愁接眉彎。一串歌珠清潤，綰結玉連環。蘇小無尋處，元在人間。何事淒涼蚓竅，向尊前一笑，歌倒狂瀾。嘆從來古雅，欲覓賞音難。有如此、和聲軟語，甚韓湘、風雪度藍關。君知否，挽櫻評柳，卻是香山。
甘州·八聲甘州
作者：張炎
朝代：宋

記天風、飛佩紫霞邊，顧曲萬花深。甚相如情倦，少陵愁老，還嘆飄零。短夢恍然今昔，故國十年心。回首三三徑，松竹成陰。不恨片篷南浦，恨翦燈聽雨，誰伴孤吟。料瘦筇歸後，閒鎖北山雲。是幾番、柳邊行色，是幾番、同醉古園林。煙波遠，筆床茶灶，何處逢君。
甘州·八聲甘州
作者：張炎
朝代：宋

記玉關、踏雪事清遊。寒氣脆貂裘。傍枯林古道，長河飲馬，此意悠悠。短夢依然江表，老淚灑西州。一字無題處，落葉都愁。載取白雲歸去，問誰留楚佩，弄影中洲。折蘆花贈遠，零落一身秋。向尋常野橋流水，待招來、不是舊沙鷗。空懷感，有斜陽處，卻怕登樓。
甘州·八聲甘州
作者：張炎
朝代：宋

記當年、紫曲戲分花，簾影最深深。聽惺忪語笑，香尋古字，譜掐新聲。散盡黃金歌舞，那處著春情。夢醒方知夢，夢豈無憑。幾點別餘清淚，盡化作妝樓，斷雨殘雲。指梢頭舊恨，豆蔻結愁心。都休問、北來南去，但依依、同是可憐人。還飄泊，何時尊酒，卻說如今。
甘州·八聲甘州
作者：張炎
朝代：宋

過千巖萬壑古蓬萊，招隱竟忘還。想乾坤清氣，霏霏冉冉，卻在闌干。洞戶來時不鎖，歸水映花關。只可自怡悅，持寄應難。狂客如今何處，甚酒船去後，煙水空寒。正黃塵沒馬，林下一身閒。幾消凝、此圖誰畫，細看來、元不是終南。無心好、休教出岫，只在深山。
甘州·八聲甘州
作者：張炎
朝代：宋

隔花窺半面，帶天香、吹動一天秋。嘆行雲流水，寒枝夜鵲，楊柳灣頭。浪打石城風急，難系莫愁舟。未了笙歌夢，倚棹西州。重省尋春樂事，奈如今老去，鬢改花羞。指斜陽巷陌，都是舊曾遊。憑寄與、採芳儔侶，且不須、容易說風流。爭得似、桃根桃葉，明月妝樓。
疏影
作者：張炎
朝代：宋

柳黃未結。放嫩晴消盡，斷橋殘雪。隔水人家，渾是花陰，曾醉好春時節。輕車幾度新堤曉，想如今、燕鶯猶說。縱豔遊、得似當年，早是舊情都別。重到翻疑夢醒，弄泉試照影，驚見華髮。卻笑歸來，石老雲荒，身世飄然一葉。閉門約住青山色，自容與、吟窗清絕。怕夜寒、吹到梅花，休卷半簾明月。
疏影
作者：張炎
朝代：宋

雪空四野，照歸心萬里，千峰獨立。身與天遊，一洗襟懷，海鏡倒湧秋白。相逢懶問盈虧事，但脈脈、此情無極。是幾番、飛蓋追隨，桂底露衣香溼。閒款樓臺夜色。料水光未許，人世先得。影裡分明，認得山河，一笑亂山橫碧。乾坤許大須容我，渾忘了、醉鄉猶客。待倩誰、招下清風，共結歲寒三益。
疏影
作者：張炎
朝代：宋

黃昏片月。似碎陰滿地，還更清絕。枝北枝南，疑有疑無，幾度背燈難折。依稀倩女離魂處，緩步出、前村時節。看夜深、竹外橫斜，應妒過雲明滅。窺鏡蛾眉淡抹。為容不在貌，獨抱孤潔。莫是花光，描取春痕，不怕麗譙吹徹。還驚海上然犀去，照水底、珊瑚如活。做弄得、酒醒天寒，空對一庭香雪。
真珠簾
作者：張炎
朝代：宋

綠房幾夜迎清曉，光搖動、素月溶溶如水。惆悵一枝寒，記東闌閒倚。近日花邊無舊雨，便寂寞、何曾吹淚。燭外。謾羞得紅妝，而今猶睡。琪樹皎立風前，萬塵空、獨挹飄然清氣。雅淡不成嬌，擁玲瓏春意。落寞雲深詩夢淺，但一似、唐昌宮裡。元是。是分明錯認，當時玉蕊。
真珠簾
作者：張炎
朝代：宋

雲深別有深庭宇。小簾櫳、佔取芳菲多處。花暗水房春，潤幾番酥雨。見說蘇堤晴未穩，便懶趁、踏青人去。休去。且料理琴書，夷猶今古。誰見靜裡閒心，縱荷衣未茸，雪巢堪賦。醉醒一乾坤，任此情何許。茂樹石床同坐久，又卻被、清風留住。欲住。奈簾影妝樓，翦燈人語。
石州慢
作者：張炎
朝代：宋

野色驚秋，隨意散愁，踏碎黃葉。誰家籬院閒花，似語試妝嬌怯。行行步影，未教背寫腰肢，一搦猶立門前雪。依約鏡中春，又無端輕別。痴絕。漢皋何處，解佩何人，底須情切。空引東鄰，遺恨丁香空結。十年舊夢，謾餘恍惚雲窗，可憐不是當時蝶。深夜醉醒來，好一庭風月。
祝英臺近
作者：張炎
朝代：宋

佔寬閒，鋤浩渺。船艤水村悄。非霧非煙，生氣覆瑤草。蒙茸數畝春陰，夢魂落寞，知踏碎、梨花多少。聽孤嘯。山淺種玉人歸，縹緲度晴峭。鶴下芝田，五色散微照。笑他隔浦誰家，半江疏雨，空吟斷、一犁清曉。
祝英臺近
作者：張炎
朝代：宋

及春遊，卜夜飲，人醉萬花醒。轉眼年華，白髮半垂領。與鷗同一清波，風蘋月樹，又何事、浮蹤不定。靜中省。便須門掩柴桑，黃卷伴孤隱。一粟生涯，樂事在瓢飲。愛閒休說山深，有梅花處，更添個、暗香疏影。
祝英臺近
作者：張炎
朝代：宋

帶飄飄，衣楚楚。空谷飲甘露。一轉花風，蕭艾遂如許。細看息影雲根，淡然詩思，曾□被、生香輕誤。此中趣。能消幾筆幽奇，羞掩眾芳譜。薜老苔荒，山鬼竟無語。夢遊忘了江南，故人何處，聽一片、瀟湘夜雨。
祝英臺近
作者：張炎
朝代：宋

水痕深，花信足，寂寞漢南樹。轉首青陰，芳事頓如許。不知多少消魂，夜來風雨。猶夢到、斷紅流處。最無據。長年息影空山，愁入庾郎句。玉老田荒，心事已遲暮。幾回聽得啼鵑，不如歸去。終不似、舊時鸚鵡。
祝英臺近
作者：張炎
朝代：宋

水空流，心不競，門掩柳陰早。芸暖書薌，聲壓四簷悄。斷塵飛遠清風，人間醒醉，任蝶夢、何時分曉。古音少。素琴久已無弦，俗子未知道。聽雨看雲，依舊靜中好。但教春風融融，一般意思，小窗外、不除芳草。
祝英臺近
作者：張炎
朝代：宋

水西船，山北酒，多為買春去。事與雲消，飛過舊時雨。謾留一掬相思，待題紅葉，奈紅葉、更無題處。正延佇。亂花渾不知名，嬌小未成語。短棹輕裝，逢迎段橋路。那知楊柳風流，柳猶如此，更休道、少年張緒。
綺羅香
作者：張炎
朝代：宋

候館深燈，遼天斷羽，近日音書疑絕。轉眼傷心，慵看剩歌殘闋。才忘了、還著思量，待去也、怎禁離別。恨只恨、桃葉空江，殷勤不似謝紅葉。良宵誰念哽咽。對燻爐象尺、閒伴悽切。獨立西風，猶憶舊家時節。隨款步、花密藏春，聽私語、柳疏嫌月。今休問，燕約鶯期，夢遊空趁蝶。
綺羅香
作者：張炎
朝代：宋

萬里飛霜，千林落木，寒豔不招春妒。楓冷吳江，獨客又吟愁句。正船艤、流水孤村，似花繞、斜陽歸路。甚荒溝、一片淒涼，載情不去載愁去。長安誰問倦旅。羞見衰顏借酒，飄零如許。謾倚新妝，不入洛陽花譜。為迴風、起舞尊前，盡化作、斷霞千縷。記陰陰、綠遍江南，夜窗聽暗雨。
腰带水
作者：張炎
朝代：宋

犀繞魚懸事已非，水光猶自溼雲衣。
山中幾日渾無雨，一夜溪痕又減圍。
臨江仙
作者：張炎
朝代：宋

一點白鷗何處去，半江潮落沙虛。淡黃柳上月痕初。暇觀情悄悄，凝想步徐徐。每一相思千里夢，十年有此相疏。休休寄雁問何如。如何休寄雁，難寫絕交書。
臨江仙
作者：張炎
朝代：宋

憶得沈香歌斷後，深宮客夢迢遙。研池殘墨濺花妖。青山人獨自，早不侶漁樵。石壁蒼寒巾尚掛，松風頂上飄飄。神仙那肯混塵囂。詩魂元在此，空向水中招。
臨江仙
作者：張炎
朝代：宋

翦翦春水出萬壑，和春帶出芳叢。誰分弱水洗塵紅。低迴金叵羅，約略玉玲瓏。昨夜洞庭雲一片，朗吟飛過天風。戲將瑤草散虛空。靈根何處覓，只在此山中。
菩薩蠻
作者：張炎
朝代：宋

蕊香不戀琵琶結。舞衣折損藏花蝶。春夢未堪憑。幾時春夢真。愁把殘更數。淚落燈前雨。歌酒可曾忺。情懷似去年。
菩薩蠻
作者：張炎
朝代：宋

霜花鋪岸濃如雪。田間水淺冰初結。林密亂鴉啼。山深雁過稀。風恬湖似鏡。冷浸樓臺影。梅不怕隆寒。疏葩正耐看。
虞美人
作者：張炎
朝代：宋

修眉刷翠春痕聚。難翦愁來處。斷絲無力綰韶華。也學落紅流水、到天涯。那回錯認章臺下。卻是陽關也。待將新恨趁楊花。不識相思一點、在誰家。
虞美人
作者：張炎
朝代：宋

黃金誰解教歌舞。留得當時譜。斷情殘意落人間。漢上行雲迷卻、舊巫山。妝樓何處尋樊素。空誤周郎顧。一簾秋雨翦燈看。無限羈愁分付、玉簫寒。
蝶戀花
作者：張炎
朝代：宋

仙子鋤雲親手種。春鬧枝頭，消得微霜凍。可是東風吹不動。金鈴懸網珊瑚重。社燕盟鷗詩酒共。未足遊情，剛把斜陽送。今夜定應歸去夢。青苹流水簫聲弄。
蝶戀花
作者：張炎
朝代：宋

巧結分枝黏翠艾。翦翦香痕，細把泥金界。小簇葵榴芳錦隘。紅妝人見應須愛。午鏡將拈開鳳蓋。倚醉凝嬌，欲戴還慵戴。約臂猶餘朱索在。梢頭添掛朱符袋。
蝶戀花
作者：張炎
朝代：宋

求友林泉深密處。弄舌調簧，如問春何許。燕子先將雛燕去。淒涼可是歌來暮。喬木蕭蕭梧葉雨。不似尋芳，翻落花心露。認取門前楊柳樹。數聲須入新年語。
蝶戀花
作者：張炎
朝代：宋

濟楚衣裳眉目秀。活脫梨園，子弟家聲舊。諢砌隨機開笑口。筵前戲諫從來有。戛玉敲金裁錦繡。引得傳情，惱得嬌娥瘦。離合悲歡成正偶。明珠一顆盤中走。
蝶戀花
作者：張炎
朝代：宋

秦地瓜分候已故。不學淵明，種秫辭歸去。薄有田園還種取。養成碧玉甘如許。卜隱青門真得趣。蕙帳空閒，鶴怨來何暮。莫說蝸名催及戍。長安城下鋤煙雨。
蝶戀花
作者：張炎
朝代：宋

花佔枝頭忺日焙。金汞初抽，火鼎鉛華退。還似瘢痕塗獺髓。胭脂淡抹微酣醉。數朵折來春檻外。欲染清香，只許梅相對。不是臨風珠蓓蕾。山童隔竹休敲碎。
蝶戀花
作者：張炎
朝代：宋

頗愛楊瓊妝淡注。猶理螺鬟，擾擾松雲聚。兩翦秋痕流不去。佯羞卻把周郎顧。欲訴閒愁無說處。幾過鶯簾，聽得間關語。昨夜月明香暗度。相思忽到梅花樹。
西江月
作者：張炎
朝代：宋

縹緲波明洛浦，依稀玉立湘皋。獨將蘭蕙入離騷。不識山中瑤草。月照英翹楚楚，江空醉魄陶陶。猶疑顏色尚清高。一笑出門春老。
西江月
作者：張炎
朝代：宋

花氣烘人尚暖，珠光出海猶寒。如今賀老見應難。解道江南腸斷。謾擊銅壺浩嘆，空存錦瑟誰彈。莊生蝴蝶夢春還。簾外一聲鶯喚。
西江月
作者：張炎
朝代：宋

落落奇花未吐，離離瑤草偏幽。蓬山元是不知秋。卻笑人間春瘦。瀟麗寒犀麈尾，玲瓏潤玉搔頭。半窗晴日水痕收。不怕杜鵑啼後。
西河
作者：張炎
朝代：宋

花最盛。西湖曾泛煙艇。鬧紅深處小秦箏，斷橋夜飲。鴛鴦水宿不知寒，如今翻被驚醒。那時事、都倦省。闌干來此閒憑。是誰分得半邊機雲，恍疑晝錦。想當飛燕皺裙時，舞盤微墮珠粉。軟波不翦素練淨。碧盈盈、移下秋影。醉裡玉書難認。且脫巾露發，飄然乘興。一葉浮香天風冷。
踏莎行
作者：張炎
朝代：宋

柳未三眠，風才一訊。催人步屧吹笙徑。可曾中酒似當時，如今卻是看花病。老願春遲，愁嫌晝靜。鞦韆院落寒猶剩。捲簾休問海棠開，相傳燕子歸來近。
踏莎行
作者：張炎
朝代：宋

水落槎枯，田荒玉碎。夜闌秉燭驚相對。故家人物已無傳，一燈卻照清江外。色展天機，光搖海貝。錦囊日月奚童背。重逢何處撫孤松，共吟風月西湖醉。
踏莎行
作者：張炎
朝代：宋

清氣崖深，斜陽木末。松風泉水聲相答。光浮碗麵啜先春，何須美酒吳姬壓。頭上烏巾，鬢邊白髮。數間破屋從蕪沒。山中有此玉川人，相思一夜梅花發。
踏莎行
作者：張炎
朝代：宋

瑤草收香，琪花采汞。冰輪碾處芳塵動。竹爐湯暖火初紅，玉纖調罷歌聲送。麾去茶經，襲藏酒頌。一杯清味佳賓共。從來採藥得長生，藍橋休被瓊漿弄。
踏莎行
作者：張炎
朝代：宋

花引春來，手擎春住。芳心一點誰分付。微歌微笑驀思量，瞥然拋與東流去。帶潤偷拈，和香密護。歸時自有留連處。不隨煙水不隨風，不教輕把劉郎誤。
醉落魄·一斛珠
作者：張炎
朝代：宋

柳侵闌角。畫簾風軟紅香泊。引人蝴蝶翻輕薄。已自關情，和夢近來惡。眉梢輕把閒愁著。如今愁重眉梢弱。雙眉不畫愁消卻。不道愁痕，來傍眼邊覺。
醉落魄·一斛珠
作者：張炎
朝代：宋

鏤花鐫葉。滿枝風露和香擷。引將芳思歸吟篋。夢與魂同，閒了弄香蝶。小樓簾卷歌聲歇。幽篁獨處泉嗚咽。短箋空在愁難說。霜角寒梅，吹碎半江月。
醜奴兒·採桑子
作者：張炎
朝代：宋

山人去後知何處，風月清虛。來往無拘。戲引兒孫樂有餘。懸崖掛樹如相語，常守枯株。久與人疏。閒了當年一卷書。
長亭怨·長亭怨慢
作者：張炎
朝代：宋

望花外、小橋流水，門巷愔愔，玉簫聲絕。鶴去臺空，佩環何處弄明月。十年前事，愁千折、心情頓別。露粉風香誰為主，都成消歇。悽咽。曉窗分袂處，同把帶鴛親結。江空歲晚，便忘了、尊前曾說。恨西風不庇寒蟬，便掃盡、一林殘葉。謝楊柳多情，還有綠陰時節。
長亭怨·長亭怨慢
作者：張炎
朝代：宋

笑海上、白鷗盟冷。飛過前灘，又顧秋影。似我知魚，亂蒲流水動清飲。歲華空老，猶一縷、柔絲戀頂。慵憶鴛行，想應是、朝回花徑。人靜。悵離群日暮，都把野情消盡。山中舊隱。料獨樹、尚懸蒼暝。引殘夢、直上青天，又何處、溪風吹醒。定莫負、歸舟同載，煙波千頃。
長亭怨·長亭怨慢
作者：張炎
朝代：宋

記橫笛、玉關高處。萬里沙寒，雪深無路。破卻貂裘，遠遊歸後與誰譜。故人何許。渾忘了、江南舊雨。不擬重逢，應笑我、飄零如羽。同去。釣珊瑚海樹。底事又成行旅。煙篷斷浦。更幾點、戀人飛絮。如今又、京洛尋春，定應被、薇花留住。且莫把孤愁，說與當時歌舞。
長亭怨·長亭怨慢
作者：張炎
朝代：宋

跨匹馬、東瀛煙樹。轉首十年，旅愁無數。此日重逢，故人猶記舊遊否。雨今雲古。更秉燭、渾疑夢語。袞袞登臺，嘆野老、白頭如許。歸去。問當初鷗鷺。幾度西湖霜露。漂流最苦。便一似、斷蓬飛絮。情可恨、獨棹扁舟，浩歌向、清風來處。有多少相思，都在一聲南浦。
阮郎歸
作者：張炎
朝代：宋

鈿車驕馬錦相連。香塵逐管絃。瞥然飛過水鞦韆。清明寒食天。花貼貼，柳懸懸。鶯房幾醉眠。醉中不信有啼鵑。江南二十年。
霜葉飛
作者：張炎
朝代：宋

故園空杳。霜風勁、南塘吹斷瑤草。已無清氣礙雲山，奈此時懷抱。尚記得、修門賦曉。杜陵花竹歸來早。傍雅亭幽榭，慣款語英遊，好懷無限歡笑。不見換羽移商，杏梁塵遠，可憐都付殘照。坐中泣下最誰多，歎賞音人少。悵一夜、梅花頓老。今年因甚無詩到。待喚起清魂□，說與淒涼，定應愁了。
霜葉飛
作者：張炎
朝代：宋

繡屏開了。驚詩夢、嬌聲啼破春悄。隱將譜字轉清圓，正杏梁聲繞。看帖帖、蛾眉淡掃。不知能聚愁多少。嘆客裡淒涼，尚記得當年雅音，低唱還好。同是流落殊鄉，相逢何晚，坐對被真花惱。貞元朝士已無多，但暮煙衰草。未忘得春風窈窕。卻憐張緒如今老。且慰我留連意，莫說西湖，那時蘇小。
青玉案
作者：張炎
朝代：宋

萬紅梅里幽深處。甚杖履、來何暮。草帶湘香穿水樹。塵留不住。雲留卻住。壺內藏今古。獨清懶入終南去。有忙事、修花譜。騎省不須重作賦。園中成趣。琴中得趣。酒醒聽風雨。
風入松
作者：張炎
朝代：宋

一春不是不尋春。終是不忺人。好懷漸向中年減，對歌鐘、渾沒心情。短帽怕黏飛絮，輕衫壓撲游塵。暖香十里軟鶯聲。小舫綠楊陰。夢隨蝴蝶飄零後，尚依依、花月關心。惆悵一株梨雪，明年甚處清明。
風入松
作者：張炎
朝代：宋

一瓢飲水曲肱眠。此樂不知年。今朝忽上龍峰頂，卻原來、有此甘泉。洗卻平生塵土，慵遊萬里山川。照人如鑑止如淵。古竇暗涓涓。當時桑苧今何在，想松風、吹斷茶煙。著我白雲堆裡，安知不是神仙。
風入松
作者：張炎
朝代：宋

危樓古鏡影猶寒。倒景忽相看。桃花不識東西晉，想如今、也夢邯鄲。縹緲神仙海上，飄零圖畫人間。寶光丹氣共迴環。水弱小舟閒。秋風難老三珠樹，尚依依、脆管清彈。說與霓裳莫舞，銀橋不到深山。
風入松
作者：張炎
朝代：宋

卷舒無意入虛玄。丘壑伴雲煙。石根清氣千年潤，覆孤松、深護啼猿。靄靄靜隨仙隱，悠悠閒對僧眠。傍花懶向小溪邊。空谷覆流泉。浮蹤自感今如此，已無心、萬里行天。記得晉人歸去，御風飛過斜川。
風入松
作者：張炎
朝代：宋

向人圓月轉分明。簫鼓又逢迎。風吹不老蛾兒鬧，繞玉梅、猶戀香心。報道依然放夜，何妨款曲行春。錦燈重見麗繁星。水影動梨雲。今朝準擬花朝醉，奈今宵、別是光陰。簾底聽人笑語，莫教遲了□青。
風入松
作者：張炎
朝代：宋

小窗晴碧颭簾波。晝影舞飛梭。惜春休問花多少，柳成陰、春已無多。金字初尋小扇，銖衣早試輕羅。園林未肯受清和。人醉牡丹坡。嘯歌且盡平生事，問東風、畢竟如何。燕子尋常巷陌，酒邊莫唱西河。
風入松
作者：張炎
朝代：宋

愛閒能有幾人來。松下獨徘徊。清虛冷淡神仙事，笑名場、多少塵埃。漱齒石邊危坐，洗心易裡舒懷。劃然長嘯白雲堆。更待月明□。一瓢春水山中飲，喜無人、踏破蒼苔。開了桃花半樹，此遊不是天台。
風入松
作者：張炎
朝代：宋

新篁依約佩初搖。老石潤山腰。逸人未必猶酣酒，正溪頭、風雨瀟瀟。礪齒猶隨市隱，虛心肯受春招。從教三徑入漁樵。對此覺塵消。娟枝冷葉無多子，伴明窗、書卷詩瓢。清過炎天梅蕊，淡欺雪裡芭蕉。
風入松
作者：張炎
朝代：宋

晴嵐暖翠護煙霞。喬木晉人家。幽居只恐歸圖畫，喚樵青、多種桑麻。門掩推敲古意，泉分冷淡生涯。無邊風月樂年華。留客可茶瓜。任他車馬雖嫌僻，笑喧喧、流水寒鴉。小隱正宜深靜，休栽湖上梅花。
風入松
作者：張炎
朝代：宋

松風掩晝隱深清。流水自泠泠。一從柯爛歸來後，愛絃聲。不愛枰聲。頗笑山中散木，翻憐爨下勞薪。透雲遠響正丁丁。孤鳳劃然鳴。疑行嶺上千秋雪，語高寒、相應何人。回首更無尋處，一江風雨潮生。
風入松
作者：張炎
朝代：宋

滿頭風雪昔同遊。同載月明舟。回來又續西湖夢，繞江南、那處無愁。贏得如今老大，依然只是漂流。故人翦燭對花謳。不記此身浮。征衣冷落荷衣暖，徑雖荒、也合歸休。明□□□煙水，相思卻在幷州。
風入松
作者：張炎
朝代：宋

老來學圃樂年華。茅屋短籬遮。兒孫戲逐田翁去，小橋橫、路轉三叉。細雨一犁春意，西風萬寶生涯。攜筇猶記度晴沙。流水帶寒鴉。門前少得寬閒地，繞平疇、盡是桑麻。卻笑牧童遙指，杏花深處人家。
風入松
作者：張炎
朝代：宋

門前山可久長看。留住白雲難。溪虛卻與雲相傍，對白雲、何必深山。爽氣潛生樹石，晴光竟入欄干。舊家三徑竹千竿。蒼雪拂衣寒。綠蓑青笠玄真子，釣風波、不是真閒。得似壺中日月，依然只在人間。
鬥嬋娟·霜葉飛
作者：張炎
朝代：宋

舊家池沼。尋芳處、從教飛燕頻繞。一灣柳護水房春，看鏡鸞窺曉。暈宿酒、雙蛾淡掃。羅襦飄帶腰圍小。盡醉方歸去，又暗約明朝鬥草。誰解先到。心緒亂若晴絲，那回遊處，墜紅爭戀殘照。近來心事漸無多，尚被鶯聲惱。便白髮、如今縱少。情懷不似前時好。謾佇立、東風外，愁極還醒，背花一笑。
鷓鴣天
作者：張炎
朝代：宋

樓上誰將玉笛吹。山前水闊暝雲低。勞勞燕子人千里，落落梨花雨一枝。修禊近，賣餳時。故鄉惟有夢相隨。夜來折得江頭柳，不是蘇堤也皺眉。
送程給事知越州
作者：張炎民
朝代：宋

威名嘗使虜人驚，杖節還朝欲請纓。
三絕文章留麗正，一麾江海去承明。
夕闈入對虛青瑣，晝錦行歸耀絳旌。
秋雨鱸蓴廚膳美，曉風鐃鼓使船輕。
鑑湖雲水關心久，蓬閣煙巒照眼清。
西省自應論出守，未容全慰吏民情。
句·其二一
作者：張無咎
朝代：宋

水晶肉白殻皮紅，色變香移味不同。
凝真宮
作者：張無夢
朝代：宋

五雲深鎖洞門深，躡屐攀蘿特地尋。
烟靄不藏塵外路，神仙遺下水中金。
喜游汗漫華胥宅，重憶崆峒至道心。
不得方平同一醉，紅霞零落我罇琴。
句
作者：張無夢
朝代：宋

壺中一粒長生藥，待與蘇州太守分。
天台福聖觀
作者：張無夢
朝代：宋

天台瀑布落青天，觀在天台瀑布邊。
道士祇今燒藥處，仙翁曾是種芝田。
龍居古洞遺殘雨，鶴出高巢點破煙。
暫別靈溪遊五嶽，不知重到又何年。
桐柏崇道觀
作者：張無夢
朝代：宋

桐柏觀周匝，千峰累翠螺。
地高陰氣少，天近日光多。
三井雲雷起，一壇鸞鶴過。
誰言紫微後，無客繼仙科。
福聖觀
作者：張無夢
朝代：宋

台山卜隠十餘秋，曾伴仙翁處處游。
瀑布長流天上雪，翠屏高倚洞前樓。
雲堆華頂尋飈馭，月滿靈谿狎海鷗。
此地重歸別得路，赤城玉府透瀛洲。
再遊玉泉觀金魚
作者：張煒
朝代：宋

曾見金鱗已十年，重來鬐鬛尚凄然。
忍從鰕蠏常爲侣，好作蛟龍飛上天。
古木聳雲尊梵宇，靈源疏滴潤農阡。
商霖已得真賢佐，旱暵何勞籲玉泉。
冬至
作者：張煒
朝代：宋

冷笑書雲上魯臺，乖祥俱向眼中猜。
陰逢剥處自陽復，否到極時須泰來。
霜剪草茸寒欲斷，日烘梅粉暖全開。
吾儂喚作尋常事，坐看兒童拜節回。
學吟
作者：張煒
朝代：宋

騷豪矢口便成詩，全異推敲鍊句遲。
一字下平揺不動，數聨生就稳難移。
池塘春草英靈處，水月梅花頴悟時。
我亦學吟功未進，每將此理扣心師。
宿洞霄虚白房
作者：張煒
朝代：宋

列岫宗奇觀，藤蘿結翠門。
隔巖龍喚雨，雲走半牎昏。
寄任居士
作者：張煒
朝代：宋

師默修禪觀，龍升虎自閒。
眼開俱是道，心定亦無山。
癭木牀三尺，蓬茅屋半間。
錬成真積力，策景到瑶關。
寄武岡宰宋雪巖
作者：張煒
朝代：宋

柳下分携鬚影蒼，好風吹夢過都梁。
諸蠻帖化花陰静，一騎飛塵薦墨香。
書就幾曾逢驛使，公餘應不冷奚囊。
雲情鶴態元如舊，應倚株梅憶錦鄉。
寄簡崇禧司徒高士
作者：張煒
朝代：宋

袖惹天香隐故廬，一山猿鶴伴清虗。
有人來叩神仙訣，就剪晴雲問起居。
寒月郊居
作者：張煒
朝代：宋

心遠郊居閒亦勝，磚爐紙閣類僧房。
倦抽樂府翻吳韵，獨對騷經味楚羌。
句到奪將袍錦赤，功成消得带金黄。
相逢毎惜芝蘭種，猶在瀟瀟水竹傍。
小池
作者：張煒
朝代：宋

恰恰方池款竹齋，風揺窗扇掩還開。
無端半夜疏荷雨，更带秋聲入夢來。
巖桂
作者：張煒
朝代：宋

天街清曉似香林，壓擔秋花塞市心。
緫被時人低價得，葦簾茅屋盡黄金。
懷玉山人過越江
作者：張煒
朝代：宋

玉石紛紛嘆混淆，君今懷璞在吟袍。
快帆聞指西陵去，識眼相逄價自高。
援藤
作者：張煒
朝代：宋

援藤穿蘚扣雲扉，清足高標顯翠楣。
風月任隨時事改，江山不被世情移。
雖無白酒留君醉，卻有青編可自怡。
朱紫紛紛徒說貴，隐居真樂幾曾知。
春晚郊行有懷
作者：張煒
朝代：宋

行春車馬漸無多，閒步郊原玩物華。
已角未腴陰徑筍，似香非韵别籬花。
子規饒舌空催客，蛺蝶貪遊不戀家。
常記湖邉同詠賞，歸鞍扶醉月籠紗。
書向耐軒
作者：張煒
朝代：宋

薌林一譜傳清白，以耐名軒更出奇。
修竹護牎梅夾路，歲寒消息獨君知。
書和靖故居
作者：張煒
朝代：宋

童鶴饑癯古屋低，孤山猶憶數聨詩。
先生更有清高處，未必梅花盡得知。
書雲萍錄·其一
作者：張煒
朝代：宋

聚若浮萍散若雲，江湖姓氏搃相聞。
何煩爵里重鋪叙，只倩梅花舉似君。
書雲萍錄·其二
作者：張煒
朝代：宋

傑閣峥嶸據柳灣，段侯江令夢魂間。
我來不問興亡事，傲立薫風看蔣山。
柯山製墨胡處士求隸字
作者：張煒
朝代：宋

有客落魄遊京都，形服差類山澤臞。
袖携一紙故友書，來求古隸銘墨模。
我方臨池且自娛，觸撥雅興生江湖。
坐扣墨法果不誣，出示數餠泥金濡。
質模温潤凝龍酥，麝氣酷烈清透膚。
浣濯研沼塵滓無，磨動淳漆生金壺。
吳牋半幅翻雪腴，碧雲掩冉生兔鬚。
豪家有錢貯金珠，誰肯淡好如吾徒。
自憐我爲貧所拘，傾嚢盡易令無餘。
臨行束擔付獠奴，就索詩句榮歸途。
天下具眼不可污，芳名豈借人言沽。
桂
作者：張煒
朝代：宋

癡兒緫向月中求，不信人間賸有秋。
萬點盡垂金粟顆，一枝宜上玉搔頭。
清香已壓龍涎倒，墮蕚宜將蟻醑浮。
吟得詩成對花舉，不須招客費賡酬。
歸畊
作者：張煒
朝代：宋

紆青拖紫信天緣，才說歸畊自樂然。
二頃良田供活計，一鉏風雨飽豐年。
妻條桑葉催蠶起，兒脫莎衣傍犢眠。
不是此心甘隐退，爲貪農隙理殘編。
海棠
作者：張煒
朝代：宋

楊妃睡未足，西子粧太華。
餘妖媚東君，化爲枝上花。
嬌羞沁紅玉，裊娜揉春霞。
少陵恐添愁，不欲詩句誇。
游洞霄棲真洞
作者：張煒
朝代：宋

筍輿揺兀到山前，就宿棲真古洞天。
老木倚風清鶴唳，濕雲拖雨護龍眠。
塵凡夐岀幾千仞，足跡經由已半仙。
到此豈容閑詠筆，重來知復是何年。
游葛嶺瑪瑙寺瞻孤山尊者像
作者：張煒
朝代：宋

柳風吹蘭衿，蘚暈識芒履。
尋幽古招提，偶識尊者墓。
斷碣眠蒼雲，慈容惨香霧。
孤山豈無詩，未若壁間句。
游蔣山
作者：張煒
朝代：宋

家世帝王州，鍾山恥未遊。
卷書趍幕府，散步入林丘。
泉湃懸崖醜，雲閑古樹愁。
草堂今在否，更欲展詩眸。
湖上次韵
作者：張煒
朝代：宋

湖邉舊好即潘楊，惜不同舟艤岸傍。
竹葉肯陪三揖醉，荷花分受一襟凉。
雪壺色浄冰心爽，金縷歌停玉骨香。
客散樓臺收晚照，獨看西子學吳妝。
爲徐叔剛賦達齋
作者：張煒
朝代：宋

男兒勁正氣，期欲展經綸。
場屋求程藝，山林多隠人。
學優宜必仕，道在不妨貧。
快舉摩霄翮，聮翩立要津。
知果寺參寥泉
作者：張煒
朝代：宋

破屋伶俜斷碣横，剥苔彷彿見題名。
自從人去西湖後，一掬寒泉便不清。
窗底
作者：張煒
朝代：宋

日炙虗窗暖欲春，窗前椒蕾破梅英。
朦朧困眼看書倦，驀聽蜂兒撲紙聲。
竹所
作者：張煒
朝代：宋

數幹當櫩眼便青，翠陰千畆况爲鄰。
休貪冷地閑風月，好作清朝勁節人。
簡任新恩
作者：張煒
朝代：宋

自别梧姿二十年，情親何暇雁傳箋。
深疑楚澤蟠胸次，不放吳霜點鬢邉。
我憶花間聽樂府，君嗟柳下度吟鞭。
于今又遂啣杯樂，湖海相逄豈偶然。
簡耕月
作者：張煒
朝代：宋

一犂將暝色，月下自耕耘。
爲適能吟趣，非干力穡勤。
草芟心地闊，苗揠世情分。
莘野如膺詔，新詩就獻君。
簡趙真休
作者：張煒
朝代：宋

曾向詩壇奪錦袍，至今湖海誦風騷。
何如放下渾無事，句不驚人意更高。
紙閣
作者：張煒
朝代：宋

紙閣新裝褫，青氊喜尚存。
翠圓垂彩絡，紅朶粲陶盆。
藏密寒無著，融真體自温。
夜深誰晤語，花綴短檠昏。
繳回友人轉示詩卷
作者：張煒
朝代：宋

拾得驪珠不秘藏，来尋識眼共平章。
臨風一盼留書架，夜夜豪光射竹房。
翠微亭
作者：張煒
朝代：宋

萬木輪囷卧歲寒，一聲啼鳥應空山。
興來小立危欄畔，身在碧雲霄漢間。
舟離和州别史君
作者：張煒
朝代：宋

眷客留連久，分携各惘情。
艣摇江水碧，城凸曉烟明。
衣薄寒先覺，心平浪不驚。
鍾山青在睫，歸興逐雲生。
花飛
作者：張煒
朝代：宋

花飛梁苑春消後，月落秦樓夜斷時。
一點不如歸去恨，阿誰說與杜鵑知。
苦寒二首·其一
作者：張煒
朝代：宋

北風吹枯桑，汙注如語汝。
牎虗夜少寐，展轉莫寧處。
衾裯冷如鐡，凛凛不可禦。
家居猶畏寒，何况遠行旅。
苦寒二首·其二
作者：張煒
朝代：宋

白雪農家瑞，亦使天下寒。
陋巷無饑民，此瑞古所難。
上方播春仁，發粟賙饑飡。
一飽生歡心，萬户各獲安。
薦菊泉
作者：張煒
朝代：宋

近來湖上風光改，古蹟三賢亦就遷。
獨有菊泉能定力，歲寒堅守此山前。
虚谷
作者：張煒
朝代：宋

虚室既生白，空谷亦傳聲。
山翁抱高標，借爲虚谷名。
中有如带水，流出心源清。
我欲從之遊，臨風濯塵纓。
觀王氏山亭舊基
作者：張煒
朝代：宋

山亭礙月不容留，拆去危基立故丘。
落日倚笻舒望眼，片帆鈎破一江秋。
觀集芳園
作者：張煒
朝代：宋

千步入修廊，猶聞碧霧香。
風翻宫襭紫，菊染御枹黄。
亭宇丹青老，笙歌歲月長。
上皇臨幸少，書圃自翺翔。
訪劉山人隐居
作者：張煒
朝代：宋

步入山回處，茅櫩隐士家。
遠峰奔渇驥，曲徑裊修蛇。
純翠千莖竹，交紅一架花。
客來費清供，汲水自煎茶。
試宣毫
作者：張煒
朝代：宋

中山瑞獸久不出，天下筆工徒負名。
近聞宛陵獲數輩，束縳管製差專精。
携入京師求鑒賞，一見不以他毫輕。
呼童滌硯淬瑿玉，催我紙上雲烟生。
試童巖野墨
作者：張煒
朝代：宋

杵麋烘麝様新翻，蟾玉輕磨漆未乾。
合走春風供化筆，肯隨清譽到詩壇。
試翁壽鄉貢餘墨
作者：張煒
朝代：宋

萬杵煉麋揺夜月，一圭分劑割晴雲。
雪腴半展陶泓浄，改罷新詩寫贈君。
謁和靖祠
作者：張煒
朝代：宋

先生遺隐跡，年古路荒凉。
鶴喚詩魂去，梅留姓字香。
孤山應似舊，薦菊謾流芳。
翻作西湖夢，騷人爲斷腸。
謙齋席間贈苔磯
作者：張煒
朝代：宋

因合謙齋飲，新編得細哦。
髯掀天地闊，足歷水雲多。
才敏逢青眼，家成隐翠蘿。
近聞詩債盛，老退欲停戈。
謝友人惠筆
作者：張煒
朝代：宋

翰墨場中浪得名，近來研席愧塵侵。
紫懷心素鋒鋩健，紅束腰身管套深。
珍重故交分數種，勝于埜老獲千金。
便當拂繭晴窗下，賸寫新詩倩鶴吟。
謝朱高郵惠湛盧詩集
作者：張煒
朝代：宋

門掩飛花欲曙時，起來忽接湛盧詩。
清新盡奪冰霜氣，婉麗渾無脂膩辭。
題品江山今已了，登庸廊廟不宜遲。
高沙父老休專惠，宣室今興夜半思。
謝瑜首座寄黄龍茶
作者：張煒
朝代：宋

寄我黄龍茗一圭，旋烹竹雪試新奇。
地爐火軟湯初沸，先約梅花小賦詩。
買劍
作者：張煒
朝代：宋

袖携一劍三尺銛，試與豪士論醜妍。
鋒鋩閃爍走冰雪，靶鞘激烈拏風煙。
斷蛟截犀挺靈怪，照人切玉光牽聨。
昔時歐冶不再岀，純鈎磐郢名空傳。
越王苟不遇薛燭，萬户駿馬誰肯捐。
物雖有價瑤無價，瑤逢識者逾精鮮。
主人得之亦自壯，十襲珍秘輕萬錢。
何當佩服卻戎羌，會令沙漠無戈鋋。
賦竹宫羽人芸谷
作者：張煒
朝代：宋

昔年摘葉更尋枝，踏遍山巔與水涯。
今日華陽親薦得，玉苗仙草映靈芝。
贈梁彌仙
作者：張煒
朝代：宋

笑側華陽一幅巾，碧眸蒼鬢貌如春。
羅浮洞裏通勾曲，疑怪相逢似故人。
贈製墨羽人葛太玉
作者：張煒
朝代：宋

回公膠法不輕傳，太玉知機合伴仙。
安得翠雲蜚象管，書邀風月上蠻牋。
辛丑長至
作者：張煒
朝代：宋

物意通人事，陽生一脈天。
梅雖攙臘破，柳已得春先。
襪頌趨時獻，臺雲取巧傳。
所須惟飽耳，延頸看豐年。
辛丑長至後九日其夕大風
作者：張煒
朝代：宋

朝家禱瓊瑞，天忽賜雄風。
静聽耳轟皷，凍眠身屈弓。
把茅吹卷後，矮柱兀揺中。
拶曉怪威息，太陽升海東。
過西興渡
作者：張煒
朝代：宋

久不到西陵，重來扣便𦫃。
眼吞滄海碧，帆卷越山青。
路遠人煙盛，官清風浪停。
片時登岸口，小立望雲亭。
雜詩
作者：張煒
朝代：宋

笙簧世所貴，正調多溺沉。
有人懷古心，臨風理瑶琴。
一彈秋月高，忽覺開塵襟。
或疑澗泉聲，忽作鸞鳳吟。
得意自怡悦，子期難再尋。
銅壺一枝梅，儘可爲知音。
雪窗惠海棠
作者：張煒
朝代：宋

驅奴分送海棠花，裊娜枝頭剪碎霞。
插向銅壺當愛惜，且留春色在吾家。
雪窗自西陵以新詩竝水仙見惠
作者：張煒
朝代：宋

洛浦風流幾隔年，江南重見色依然。
根從埜卉同分品，香與梅花可並肩。
葩白中黄饒藴藉，臘梅春暖肆芳妍。
殷勤併挾新詩送，領略丰姿夜不眠。
鞦韆·其一
作者：張煒
朝代：宋

吾今兩鬢已成絲，毎毎逢春獨自悲。
最恨鞦韆無力上，風流不比少年時。
鞦韆·其二
作者：張煒
朝代：宋

綵索高懸錦柱頭，女郎花下競風流。
垂楊影裏曾窺見，飛起嬌紅一點愁。
題六和塔秀江亭
作者：張煒
朝代：宋

秀江亭上駐吟懷，苔蘚軒窗四面開。
潮怒挾風吹海立，櫓聲揺月下天來。
浮漚世事等出沒，泛梗羈人幾去回。
待寫篇詩紀游跡，路迢不奈馬頻催。
題友人深居
作者：張煒
朝代：宋

閒中有真樂，深隐向林巒。
𠜴竹招山色，栽梅結歲寒。
事因貧後少，心到老來安。
拾芥取青紫，野人猶畏難。
題友人自方家峪遷居北山棲霞嶺
作者：張煒
朝代：宋

素喜華居逼禁闉，北山何事又移文。
來依岳麓千章翠，閒卻南屏一片雲。
招月詠梅君自樂，煮泉瀹茗客同分。
未隨燕雀伸忱賀，先剪溪藤述寸芹。
題可山梅花巖
作者：張煒
朝代：宋

高人深欲買山居，常辦栽梅養鶴圖。
喜有名園鄰水月，不妨清夢憶江湖。
羲之坦腹應相愛，和靖掀髯足自娛。
旦夕杖藜須踐約，錦囊先束付奚奴。
題問坐主梅隐
作者：張煒
朝代：宋

萬點春風吐白雲，孤芳繞屋占雲根。
幽閑中得幽閑處，暗水流香緊閉門。
題夏訓武珪畫牛
作者：張煒
朝代：宋

枯木立數莖，斷岸走千尺。
旁有牧牛兒，放牛倚拳石。
牛閑芳草間，兒倦眠跼蹐。
畫手筆入神，淡墨奪真跡。
憑誰喚兒醒，落日歸路僻。
覺來横短笛，吹斷遠山碧。
題心遠别墅
作者：張煒
朝代：宋

聞說藏修所，憑山更接溪。
百花攙序發，萬竹剪雲齊。
地勝塵無染，廛居俗正迷。
二王詩絕唱，何用我留題。
題村居·其一
作者：張煒
朝代：宋

村居何識見時節，春去春來自一年。
誰與兒童話寒食，也將楊柳插門前。
題浄衆壺隐
作者：張煒
朝代：宋

古院無僧住，含情更惘然。
綠苔欺破閣，白鳥没飛煙。
壺隐遲遲日，筒分細細泉。
欄干聊小凭，取次綴詩篇。
題童宰盤隐
作者：張煒
朝代：宋

才了花陰入要塗，暫時歸去友樵漁。
遠山數筆意不盡，流水一泓清有餘。
我輩愛吟懷退步，誰人得計肯閑居。
古梅樹下三間屋，深掩柴門静讀書。
題蓮峰集後
作者：張煒
朝代：宋

奪得蓮峰秀，英名馥邇遐。
文章騰氣燄，句律煉聱牙。
一梗江湖客，三朝忠義家。
欲評清絕處，雪月照梅花。
題適安隐居
作者：張煒
朝代：宋

蘿蔓紉巖竹翳閭，天然幻出隐人居。
客來欲問山中趣，掛壁絲桐插架書。
餞友人赴靖州通道尉
作者：張煒
朝代：宋

竹風荷氣約朱明，路入渠陽暑尚清。
馬耳蕭蕭懸墮月，鷄聲喔喔勉修程。
何拘梅政誇年少，即泛蓮漪贊老成。
莫把西湖浪吟筆，楚山空闊更關情。
馬塍
作者：張煒
朝代：宋

水拍田塍路半斜，悄無人跡過農家。
春風自謂專桃李，也有工夫到菜花。
騎馬
作者：張煒
朝代：宋

陌上騎驄馬，朱纓耀日丹。
袖欺鞭竹瘦，靴入𩍐金寒。
毳帽兜貂鼠，茸裘織雁團。
戎装吾亦可，初不礙儒冠。
鷗鷺世界
作者：張煒
朝代：宋

閒飛蘆葦疑成序，獨立菰蒲似不群。
愁思無邉煙水闊，畫家詩境合平分。
題碧落洞
作者：張熙
朝代：宋

大豁□幽徹洞天，分明平地有蓬山。
朝元□□歸何晚，故敞瑤扃白日閑。
挽老蘇先生
作者：張燾
朝代：宋

本朝文物盛西州，獨得宗公薦冕旒。
稷嗣草儀書未奏，茂陵辭客病無瘳。
一門歆向傳家學，二子機雲並雋遊。
守蜀無因奠尊酒，素車應滿古原頭。
耆英會詩
作者：張燾
朝代：宋

洛城今昔衣冠盛，韓國園林景物全。
功在三朝尊二相，數逾九老萃羣賢。
當時鄉社爲高會，此日居留許款延。
多幸不才陪履舄，更慚七十是新年。
踏莎行
作者：張燾
朝代：宋

陽復寒根，氣回枯杆。前村昨夜梅初綻。誰言造化沒偏頗，半開何獨南枝暖。素豔幽輕，清香遠散。雪中豈恨和羹晚。不知何處誤東君，至今不使春拘管。
上趙主簿霽宇
作者：張爚
朝代：宋

辭棘鸞飛遠，重來棹雪舟。
政聲清似水，官况冷於秋。
譜系王侯貴，文章班馬流。
賑民問錢穀，名已在金甌。
請趙季憲主玉虛道院
作者：張爚
朝代：宋

來自東山東復東，飛空一劍伴絲桐。
能令矮屋疏籬下，如在十洲三島中。
鍊句入神敲夜月，談玄動客笑春風。
聞師曾得長生訣，同採丹砂訪葛翁。
重沓嶺
作者：張爚
朝代：宋

松間疊石步高低，啼鳥幽林聽隔溪。
七尺枯藤可扶老，青鞋香汗落花泥。
出舍在浙江亭得父書開示題詩於亭
作者：張牧
朝代：宋

結束青山向日還，得書南望意悠然。
少寬二老庭幃念，粗了生平燈火緣。
去路雖遥心已近，短篇欲就意難圓。
不妨靜洗笙歌耳，穩接江濤到枕邊。
韶州秩滿至清源道中聞子庠姪磻俱登第又題客邸
作者：張牧
朝代：宋

道路已三月，山川猶昔年。
繡花紅委地，刺水綠平田。
生計付身外，兒曹慰眼前。
愈知貧有味，無夢到愁邊。
句
作者：張獻圖
朝代：宋

吾今爲奉職，子莫怨鸞孤。
山門六題寄聖俞
作者：張獻民
朝代：宋

文脊佳峰巒，煙雲密帷幕。
窮深到幽處，無路通馬脚。
天意忽蕪沒，神功爲開鑿。
周環列蒼石，直上撐碧落。
伏暑坐其下，凜凜風霜作。
俗客頻往來，只恐却鎖鑰。
山門六題寄聖俞 夕陽巖 其一
作者：張獻民
朝代：宋

屹嵲欲到倚山脚，涵雲洩雨摩半空。
向晚呀然射頹照，疊石爛爛參差紅。
山門六題寄聖俞 夕陽巖 其二
作者：張獻民
朝代：宋

巖下夕陽燭已然，巖腰斜照光猶射。
暮雲殘靄不能遮，始信仙居無晝夜。
山門六題寄聖俞 紫雲巖 其一
作者：張獻民
朝代：宋

朝見紫雲生霏霏，暮見紫雲歸戢戢。
有時飛鸞舞上下，料是仙人潛出入。
山門六題寄聖俞 紫雲巖 其二
作者：張獻民
朝代：宋

日破陰蒙照巖頂，紫雲一片拖晴影。
溶溶洩洩晚不收，只疑便是壺中景。
山門六題寄聖俞·山門
作者：張獻民
朝代：宋

無路可通文脊隈，山腰大闢門崔嵬。
若非天地功破裂，定是鬼神力鑿開。
渾渾旁撐蒼壁立，空空直貫清風來。
祇應便徹仙源去，願躡飛雲到玉臺。
山門六題寄聖俞·朝陽洞
作者：張獻民
朝代：宋

撇衣秉火捫石入，路硬磽确黑如漆。
窮深不見瞿硎生，洞中依舊石藏室。
山門六題寄聖俞·漣漪洞
作者：張獻民
朝代：宋

洞流何處窟穴斷，泉向洞中源源生。
潺潺萬古流不盡，夜夜空照山月明。
山門六題寄聖俞·碧雲洞
作者：張獻民
朝代：宋

一竇險若到平處，裂壁忽見天共明。
水深不敢投石響，潭中惟恐神龍驚。
元日
作者：張玉孃
朝代：宋

曈日破寒天，紅光生紫烟。
詩情歸草夢，春色染桃牋。
眉月添明鏡，梅粧靜翠鈿。
堂開諸弟集，相對笑迎年。
古別離
作者：張玉孃
朝代：宋

把酒上河梁，送君灞陵道。
去去不復返，古道生秋草。
迢遞山河長，縹緲音書杳。
愁結雨冥冥，情深天浩浩。
人云松菊荒，不言桃李好。
澹泊羅衣裳，容顔萎枯槁。
不見鏡中人，愁向鏡中老。
和謫弟三一三峽曉征寄回韻
作者：張玉孃
朝代：宋

鳥道縈紆入劍門，謫居惟汝獨憐恩。
鎖天烟黑疑無地，隔樹人言知有村。
聽雨不生池草夢，看雲應斷故鄉魂。
平安日問南歸雁，三峽清秋依曉猿。
哭沈生
作者：張玉孃
朝代：宋

中路憐長別，無因復見聞。
願將今日意，化作陽臺雲。
哭沈生
作者：張玉孃
朝代：宋

仙郎久未歸，一歸笑春風。
中塗成永絕，翠袖染啼紅。
悵恨生死異，夢魂還再逢。
寶鏡照秋水，明此一寸衷。
素情無所著，怨逐雙飛鴻。
塞上曲
作者：張玉孃
朝代：宋

爲國勞戎事，迢迢出玉關。
虎帳春風遠，鎧甲清霜寒。
落雁行銀箭，開弓響鐵環。
三更豪鼓角，頻催鄉夢殘。
勒兵嚴鐵騎，破虜燕然山。
宵傳前路捷，游馬斬樓蘭。
歸書語孀婦，一宵私昵難。
塞下曲
作者：張玉孃
朝代：宋

寒入關榆霜滿天，鐵衣馬上枕戈眠。
愁生畫角鄉心破，月度深閨舊夢牽。
愁絕驚聞邊騎報，匈奴已牧隴西還。
夏夜園亭納凉
作者：張玉孃
朝代：宋

南園有凉氣，移席散餘情。
新月隠修竹，清風開小亭。
水骨靜香汗，霜紈撲亂螢。
忽然微雨至，爽籟拂簷楹。
夜鷺
作者：張玉孃
朝代：宋

白鷺宿秋陂，夜寒如墮雪。
久立不飛去，月明霜氣冽。
夢遊龍闕
作者：張玉孃
朝代：宋

香魂夜靜趨龍闕，天風吹袂凌波襪。
鮫人愁織雪綃衣，飛瓊笑問青華髪。
肌澈冰霜玉樹寒，步摇環珮玻璃滑。
一聲夢覺曉鶑啼，簾篩半枕梨花月。
山之高三章·其三
作者：張玉孃
朝代：宋

汝心金石堅，我操冰雪潔。
擬結百歲盟，忽成一朝別。
朝雲暮雨心去來，千里相思共明月。
山之高三章·其二
作者：張玉孃
朝代：宋

采苦采苦，于山之南。
忡忡憂心，其何以堪。
川上女
作者：張玉孃
朝代：宋

川上女，行踽踽。
翠鬢濕輕雲，冰肌清溽暑。
霞裾瓊佩動春風，蘭操蘋心常似縷。
却恨征途輕薄兒，笑隔山花問妾期。
妾情清澈川中水，朝暮風波無改時。
幽居四景·山色
作者：張玉孃
朝代：宋

遠山翠不減，滿庭摇空青。
坐對太古色，終日有餘情。
幽居四景·水光
作者：張玉孃
朝代：宋

渺渺涵秋色，澄澄生曉烟。
四山潦初歇，寒玉一溪完。
幽居四景·窗月
作者：張玉孃
朝代：宋

山月流素暉，小窗絕囂響。
四壁寂無聲，合座生靈爽。
幽居四景·蛩音
作者：張玉孃
朝代：宋

落木舊山寺，霜清葉掃風。
已無雞犬聲，虛殿鳴秋蛩。
幽居漫賦
作者：張玉孃
朝代：宋

細雨吹凉入戶，閒花扶影移階。
愁人紫燕相語，古道清風去來。
幽州胡馬客
作者：張玉孃
朝代：宋

幽州胡馬客，蓮劍寒鋒清。
笑看華海靜，怒振河山傾。
金鞍試風雪，千里一宵征。
韔底揪羽箭，彎弓新月明。
仰天墜雕鵠，回首貫長鯨。
慷慨激忠烈，許國一身輕。
願繫匈奴頸，狼烟夜不驚。
從軍行
作者：張玉孃
朝代：宋

二十遴驍勇，從軍事北荒。
流星飛玉彈，寶劍落秋霜。
畫角吹楊柳，金山險馬當。
長驅空朔漠，馳捷報明王。
拜新月二章·其一
作者：張玉孃
朝代：宋

拜新月，拜月願月圓。
新月有圓時，人別何時見。
拜新月二章·其二
作者：張玉孃
朝代：宋

拜新月，新月下庭除。
欲祝心間事，未語先慘悽。
採蓮曲
作者：張玉孃
朝代：宋

女兒採蓮拽畫船，船拽水動波摇天。
春風笑隔荷花面，面對荷花更可憐。
搗衣曲
作者：張玉孃
朝代：宋

入夜砧聲滿四鄰，一天霜月秋雲輕。
自憐歲歲衣裁就，欲寄無因到遠人。
新夏納凉
作者：張玉孃
朝代：宋

薰風初轉夏，綠樹老春鶑。
暗溜穿花入，輕雲隔竹生。
倚凉欹畫扇，拭淚聽秦箏。
素襪香塵暗，槐陰樹底行。
新燕憶女弟京娘
作者：張玉孃
朝代：宋

三月江南綠正肥，陰陰深院燕初歸。
亂銜飛絮營新壘，閒逐花香避繡幃。
却笑秋風紅縷在，獨憐舊事玉京非。
蘭閨終日流清淚，愧爾雙飛拂落暉。
明月引
作者：張玉孃
朝代：宋

明月度天飛，團團散清暉。
中有后羿妻，竊藥化蟾蜍。
碧海心如夢，澹澹生寒虛。
關山一夜愁多少，照影令人添慘悽。
春夜
作者：張玉孃
朝代：宋

松花香度漏初沈，人靜庭空落暗金。
一枕嫩風清曉露，半窗凉月弄輕陰。
坐移十二闌干曲，興入千層積翠深。
彈罷雲和重問夜，薔薇影裏復長吟。
春思
作者：張玉孃
朝代：宋

玉勒雕鞍燕北春，閒愁空自惜芳塵。
楊花入戶還飛去，應笑虛幃翠被新。
春曉
作者：張玉孃
朝代：宋

夜雨連階碧草，東風滿院飛花。
湘竹簾凝曉色，石楠樹散棲鴉。
春曉
作者：張玉孃
朝代：宋

夢回隔竹漏聲殘，春起移燈看牡丹。
無力東風暗吹燭，獨披清露倚雕闌。
春曉謠
作者：張玉孃
朝代：宋

到枕一聲鶑，曉窗生虛白。
烟柳影參差，薔薇紅半拆。
乘風雙蛺蝶，欲入珠簾隔。
獨向花下吟，翠篠剌羅襟。
徘徊吟不就，婢子整瑶琴。
撫弦不堪彈，調別無好音。
一弦腸一斷，斷盡幾回心。
春殘
作者：張玉孃
朝代：宋

簾外落花萬點，枝頭啼鳥一聲。
喚轉枕邊春夢，倚闌終日凝情。
春睡
作者：張玉孃
朝代：宋

繡倦南窗下，翛然睡思催。
紅日過牆去，清風入幕來。
幽夢迷莊蝶，荒雲隔楚臺。
覺來香縷在，虛室絕塵埃。
春粧凝思
作者：張玉孃
朝代：宋

春來常是見花羞，終日簾垂懶上鈎。
淑氣薰人饒舊夢，柳條縈带綰新愁。
情歸野草泥寒雨，目斷長江送去舟。
笑比南金身自許，鏡鸞獨抱下粧樓。
晚樓凝思
作者：張玉孃
朝代：宋

鴛鴦繡罷閣新愁，獨抱雲和散畫樓。
風竹入絃歸別調，湘簾捲月笑銀鈎。
行天雁向寒烟沒，倚檻人將清淚流。
自是病多鬆寶釧，不因宋玉故悲秋。
晝寢
作者：張玉孃
朝代：宋

南窗無事倦春妍，繡罷沉香火底眠。
清夢却同飛絮杳，悞隨雙蝶度秋千。
暮春偶成
作者：張玉孃
朝代：宋

草香雲暖雨初晴，對竹敲詩坐小亭。
晝永人閒啼鳥靜，花飛無語春冥冥。
暮春夜思
作者：張玉孃
朝代：宋

夜凉春寂寞，淑氣浸虛堂。
花外鐘初轉，江南夢更長。
野春鳴澗水，山月照羅裳。
此景誰相問，飛螢入繡牀。
暮春聞鶑
作者：張玉孃
朝代：宋

膏雨初乾風日晴，綠陰深處一聲鶑。
喚回午枕傷春夢，起向薔薇花下行。
梅花
作者：張玉孃
朝代：宋

瀟灑石池邊，清標出自然。
東風零亂後，蛻甲玉蜿蜒。
梅花村
作者：張玉孃
朝代：宋

羅浮山下玉千株，十里長洲五里湖。
嘉樹留人舒嘯地，飛花送客醉歸途。
影橫烏帽月隨步，香襟羔裘水在鬢。
夢想湖山身不到，詩成憑寄老申屠。
池邊待月
作者：張玉孃
朝代：宋

待月月未升，看池池水清。
冰夷吹海浪，薄霧約雲英。
惟見寒波動，嫦娥明鏡行。
海棠月
作者：張玉孃
朝代：宋

永夜無人玉漏遲，團團月上海棠枝。
月留凉露芳塵暗，花弄清暉淑影移。
粉黛三千春對鏡，銀波萬頃曉凝脂。
深閨爲爾牽愁興，坐問容光强賦詩。
清晝
作者：張玉孃
朝代：宋

晝靜春偏遠，詩成興轉賒。
看山凭畫閣，問竹過鄰家。
摘翠閒驚鳥，燒烟曉煮茶。
無端雙蛺蝶，遶袖錯尋花。
游春
作者：張玉孃
朝代：宋

侍兒傳野約，趣伴出鄰姬。
竹外花迎佩，溪邊柳笑眉。
春隨流水遠，日度錦雲遲。
拾翠人爭問，含羞獨有詩。
游春
作者：張玉孃
朝代：宋

護檻花濃夢欲欹，五更清露鎖寒扉。
明朝恐負尋芳約，拂曉平瞻霽影依。
貼翠自憐羞舞鏡，送春無奈聽啼規。
金蓮破蘚留芳跡，梨萼翻風作雪飛。
沙上晴鳬窺淺渚，松邊黄蝶繞疏籬。
催吟片雨雲俱黑，狂絮欺人故點衣。
心事肯隨流水盡，新愁不與酒尊宜。
青梅已結梢頭實，驛使難傳隴外枝。
笑折野花輕插鬢，却嫌溪柳妬修眉。
因過竹院參禪意，覓得雲林舊日詩。
聽徹游郎歌古調，停看漁父下苔磯。
紫山迢遞行應好，蒼磴縈迴出每遲。
羅袖翩翩香氣滿，綠陰冉冉鳥聲微。
等閒無限傷春思，芳草天涯腸斷時。
無題二首·其一
作者：張玉孃
朝代：宋

征雁初聞廢織梭，支頤機杼恨偏多。
溪頭返影留斜日，湖上行舟蕩芰荷。
無題二首·其二
作者：張玉孃
朝代：宋

悶來彈鵲漫停梭，竹島花潭思轉多。
秋老莫言春度盡，若邪猶自惜凉荷。
燈夕迎紫姑神
作者：張玉孃
朝代：宋

淑氣回春雪漸融，星河天上一宵通。
芙蕖萬點交秋月，鼓角三更度曉風。
燭影暈迷光綽約，簾環聲徹珮玲瓏。
不妨鳥篆留仙迹，鳳輦殷勤出紫宮。
王將軍墓
作者：張玉孃
朝代：宋

嶺上松如旗，抉疏鐵石姿。
下有烈士魂，上有青菟絲。
烈士節不改，青松色愈滋。
欲識烈士心，請看青松枝。
班婕妤·其一
作者：張玉孃
朝代：宋

一自憐捐棄，香跡玉階疏。
聞道西宮路，近亦絕鸞輿。
班婕妤·其二
作者：張玉孃
朝代：宋

翠箔玉蟾窺，天街仙籟絕。
抱恨坐夜長，銀釭半明滅。
瑶琴怨
作者：張玉孃
朝代：宋

凉蟾吹浪羅衫濕，貪看無眠久延立。
欲將高調寄瑶琴，一聲絃斷霜風急。
鳳膠難煮令人傷，茫然背向西窗泣。
寒機欲把相思織，織又不成心愈戚。
掩淚含羞下階看，仰見牛女隔河漢。
天河雖隔牛女情，一年一度能相見。
獨此絃斷無續期，梧桐葉上不勝悲。
抱琴曉對菱花鏡，重恨風從手上吹。
白雪曲
作者：張玉孃
朝代：宋

簾白明窗雪，風急寒威冽。
欲起理冰絃，如凝指尖折。
霜幃眠不穩，愁重腸千結。
閒看臘梅梢，埋沒清塵絕。
石榴亭諸父夜酌
作者：張玉孃
朝代：宋

永漏報高閣，榴亭出夜筵。
紫檀熏寶鼎，銀燭散青烟。
靈籟生修竹，香風入夏絃。
露濃羅袖重，歌遏酒杯傳。
諸婦酣春夢，雙娥失翠鈿。
玉山推不倒，看月背花眠。
秋夜
作者：張玉孃
朝代：宋

暮聲雜鳴葉，靈籟生郊墟。
白霧脆楊柳，秋水翻芙蕖。
蟾蜍澹簾箔，機杼織寒虛。
幾度思蘋藻，茫然愧鹿車。
秋夜長
作者：張玉孃
朝代：宋

秋風生夜凉，風凉秋夜長。
貪看山月白，清露濕衣裳。
秋思
作者：張玉孃
朝代：宋

爽籟生靈逕，清秋澹碧空。
乘凉賒月色，問夜出簾櫳。
獨坐憐團扇，羅衣吹暗風。
秋思
作者：張玉孃
朝代：宋

秋入銀牀老井梧，能言鸚鵡日相呼。
蘭閨半月閒鍼線，學得崔徽一鏡圖。
秋江辭
作者：張玉孃
朝代：宋

烟迷浦口人跡稀，老松瘦竹橫斜暉。
舟人鱠切蓴羹美，竹葉香清蟹正肥。
醉眠篷底呼不醒，一任春風吹鬢影。
起來霜月白滿天，淅瀝蒹葭凉夜靜。
端午
作者：張玉孃
朝代：宋

曉糝蒲玉泛瓊漿，臂結紅絲暗自傷。
莫漫相逢宜楚節，獨憐清夢隔瀟湘。
竹亭納凉
作者：張玉孃
朝代：宋

獨坐幽篁陰，停繡更鳴琴。
葉齊林影密，惟有清風心。
結襪子
作者：張玉孃
朝代：宋

閨中女兒蘭蕙性，寒冰清澈秋霜瑩。
感君恩重不勝情，容光自抱悲明鏡。
聞笛
作者：張玉孃
朝代：宋

小樓吹夜笛聲飛，暗度梅花入翠幃。
曲罷夢回腸欲斷，起看秋月色凝衣。
聽琴
作者：張玉孃
朝代：宋

竹外結枯桐，琅琅生松風。
聽來還自惜，坐對燭花紅。
華清宮
作者：張玉孃
朝代：宋

柳暗春風遠，花飛香夢殘。
夜深明月度，寂寞玉雕闌。
西樓晚眺
作者：張玉孃
朝代：宋

向晚登高樓，簾閒樓上頭。
白烟凝野水，望斷使人愁。
詠史·伏生
作者：張玉孃
朝代：宋

楚炬秦坑六籍埃，芳心爭忍不同灰。
若非斯道終難墜，雪鬢應消異世才。
詠史·孟浩然
作者：張玉孃
朝代：宋

風剪銀潢雪滿天，蹇馿騎過灞橋邊。
詩愁萬斛應難載，非爲馳驅老不便。
詠史·林和靖
作者：張玉孃
朝代：宋

飲盡春觴興轉賒，竹陰扶日印窗斜。
騎馿踏遍吳山曲，處處東風出杏花。
詠史·樂羊
作者：張玉孃
朝代：宋

自剪冰絲譬遠歸，學成何異此成衣。
妾身不是輕恩愛，祇恐蘇郎戒下機。
詠史·綠珠
作者：張玉孃
朝代：宋

珠易佳人勝阿嬌，香塵微步獨憐腰。
危樓花落繁華盡，總付春風舞柳條。
詠史·蒨桃
作者：張玉孃
朝代：宋

愛賞佳人白雪辭，雲綾一束費春機。
翻然席上呈詩句，羞殺歌喉與舞衣。
詠史·謝東山
作者：張玉孃
朝代：宋

風捲胡沙動地塵，薔薇深洞藹餘春。
棋終偶折登山屐，方信風流社稷臣。
詠史·賈浪仙
作者：張玉孃
朝代：宋

乘馿迢遞走紅塵，十二街中草色春。
不是眼空京兆尹，敲推原已入詩神。
詠史·陳圖南
作者：張玉孃
朝代：宋

避名高卧白雲深，扶醉騎馿下碧岑。
一笑披袍驚墮處，遯時知有濟時心。
詠史·馬融
作者：張玉孃
朝代：宋

堂下青衿日就文，帳中絲竹遏行雲。
豈應魯壁遺經日，雅奏洋洋滿耳聞。
詠史·黨奴
作者：張玉孃
朝代：宋

江雪寒連酒思豪，歌傳錦帳醉烹羔。
爭如取水陶承旨，茗椀清新興味高。
詠夏雨
作者：張玉孃
朝代：宋

頭上雲俱黑，一片雨浪浪。
慘澹隠高樹，霏微迷綠楊。
冷冷添澗水，點點落危檣。
簾捲山流翠，郊虛草自香。
靜嫌聲間竹，醉愛爽凝觴。
殿閣羅閒扇，池亭送嫩凉。
荷珠圓復碎，蘭芷脆還芳。
拂埃亂天際，度雲喧草堂。
乘空曳輕練，向晚洗炎光。
幽徑荒苔滑，短簷飛鳥忙。
湛湛翻萍影，溶溶浸柳塘。
無心留石洞，有夢惱襄王。
暝色欺明月，高飆透薄裳。
入更生闃寂，欹坐訝清商。
潤氣清湘簟，徘徊怯繡牀。
詠案頭四俊·珠麝墨
作者：張玉孃
朝代：宋

蘭煤薰透漏星房，蒼璧無痕暈漆光。
萬杵龍珠凝海水，十分麝淚泣玄霜。
松烟入硯還矜色，江雨翻雲別有香。
風靜月林秋氣逼，滿天詩思動清商。
詠案頭四俊·錦花牋
作者：張玉孃
朝代：宋

薛濤詩思饒春色，十樣鸞箋五采誇。
香染桃英清入觀，影翻藤角眩生花。
涓涓錦水涵秋葉，苒苒剡波漾晚霞。
却笑迴文蘇氏子，工夫空自廢韶華。
詠案頭四俊·馬肝硯
作者：張玉孃
朝代：宋

一貢西支路八千，端溪無石玉還堅。
龍媒带雨滴秋月，霜兔和雲染翠烟。
鳳咮山荒幽草合，雀臺春老野花妍。
丹砂不用醫繁鬢，留爾芸窗勗草玄。
詠案頭四俊·鳳尾筆
作者：張玉孃
朝代：宋

近來覓得管城子，修竹枝頭彩影高。
氣挾風雲驅陣勢，光摇文彩動旌旄。
詩成覽德三書俊，夢入生花五色豪。
聖代祇今皆有象，晴窗處處鳳凰毛。
詠楊柳
作者：張玉孃
朝代：宋

裊裊斜籠寒雨，年年縈亂愁腸。
相對不堪憔悴，畫眉羞鬬纖長。
詠竹·月
作者：張玉孃
朝代：宋

幽幽萬籟竹千竿，凉夜宜從月裏看。
翠節參差邀玉兔，金波晃漾浴青鸞。
半簷蒼月催詩思，一徑寒輝醒醉魂。
吹徹霓裳清露下，嫦娥猶自對芳樽。
詠竹·烟
作者：張玉孃
朝代：宋

數枝瀟灑碧溪寒，水氣冥冥日欲昏。
青玉案前雙翡翠，紫絲帳裏萬琅玕。
湘江舊事迷歸夢，陸海春陰無羽翰。
晚來獨倚闌干望，暝色連天何處村。
詠竹·雪
作者：張玉孃
朝代：宋

凍雪霏霏墮九皋，竹枝垂地翠旋銷。
玉龍戰退飛鱗甲，青鳳翻成白羽毛。
歲晚餘寒知勁節，夢回佳興訝清標。
隔雲誰弄柯亭笛，落盡梅花風韻高。
詠竹·風
作者：張玉孃
朝代：宋

滿庭修竹動秋風，掠地無痕一徑通。
影弄綠窗金瑣碎，聲歸寶瑟玉玲瓏。
流雲不礙湘妃佩，隔水還疑蔡女桐。
曲罷豈知鸞鶴在，翠霞飛去玉臺空。
長信宮
作者：張玉孃
朝代：宋

珠箔疏流月，螢歸定繡裳。
宮西燈火合，歌吹起昭陽。
閒坐口謠
作者：張玉孃
朝代：宋

獨坐看花枝，無言雙淚垂。
癡婢不知意，問我心恨誰。
閒謠
作者：張玉孃
朝代：宋

蘭徑香薰幽佩，竹風凉度疏簾。
情長錦瑟絃斷，繡倦金緘倒拈。
閨情·倦繡
作者：張玉孃
朝代：宋

綠窗春睡起常遲，繡罷鴛鴦聽子規。
斜倚睡屏閒悵望，慵臨鸞鏡獨支頤。
工餘綵線日空永，愁伴珊瑚夢已違。
細數目前花落盡，傷心都付不言時。
閨情·卜歸
作者：張玉孃
朝代：宋

南浦蕭條音信稀，百勞東去燕西飛。
玉釵敲斷燈花冷，游網乘空蟢子非。
沉水齋心燃寶鼎，金錢纖手卜靈龜。
數期細認先天課，甲乙爻加歸未歸。
閨情·沐髪
作者：張玉孃
朝代：宋

膩滑青螺寶髻黏，金盤香水吸寒蟾。
指尖巧弄琅玕影，楚髪輕披雲母簾。
掠霧暗疑星點點，拂波深見玉纖纖。
起來亂綰慵雙鳳，熏徹沉檀强自添。
閨情·秋千
作者：張玉孃
朝代：宋

瘦腰春病不成圍，閑逐秋千蕩畫衣。
香散天風蘭佩墮，聲摇環玉綵繩飛。
飄颻似跨雙鸞去，閑雅宜從月殿歸。
無力尚憐扶不起，翠蛾猶蹙怨斜暉。
雙燕離
作者：張玉孃
朝代：宋

白楊花發春正美，黄鵠簾垂低。
燕子雙去復雙來，將雛成舊壘。
秋風忽夜起，相呼度江水。
風高江浪危，拆散東西飛。
紅徑紫陌芳情斷，朱戶瓊窗旅夢違。
憔悴衛佳人，年年愁獨歸。
題畫·伯牙
作者：張玉孃
朝代：宋

山家茆屋隔寒林，獨抱枯桐覓舊吟。
門掩無人飛蛺蝶，白雲垂地結晴陰。
題畫·子猷
作者：張玉孃
朝代：宋

日暮天寒白雪頻，扁舟夜半未歸人。
想因不盡山陰興，留向丹青入夢清。
題畫·海棠宿鳥
作者：張玉孃
朝代：宋

幽禽底事倦春芳，相與棲遲宿野棠。
風攪一枝香夢醒，四天烟景夜茫茫。
題畫·漁舟
作者：張玉孃
朝代：宋

秋水秋空一樣明，柳陰不繫小舟輕。
玉堂金馬非吾夢，月色蘆花同醉醒。
題畫·蔡確
作者：張玉孃
朝代：宋

楚水吳山作勝游，竹牀石枕寫離愁。
晚烟何處吹漁笛，猶憶琵琶怨碧秋。
題畫·蘇子
作者：張玉孃
朝代：宋

天白山高月滿川，蘆花風漾木蘭船。
倚舷一曲嗚嗚調，驚起潜蛟夜不眠。
題畫小景
作者：張玉孃
朝代：宋

山合雲初盡，溪陰下夕陽。
貪看無限好，柳底坐秋光。
香閨十詠·凌波襪
作者：張玉孃
朝代：宋

天孫夜半剪雲羅，翠幄春分巧思多。
一束金蓮微印月，香塵不動步凌波。
香閨十詠·扶玉椅
作者：張玉孃
朝代：宋

繡罷南窗睡思催，花生銀海玉山頹。
東風斜倚嬌無力，夢入湘江隔楚臺。
香閨十詠·桃花扇
作者：張玉孃
朝代：宋

濃花粧點一枝春，影拂瀟湘月半輪。
歌徹霓裳風力軟，釵橫鬢亂曉寒新。
香閨十詠·梅花枕
作者：張玉孃
朝代：宋

玉膚冰骨獨英英，繡向珊瑚照睡屏。
疑有暗香生紙帳，羅浮夢斷曉魂驚。
香閨十詠·玉壓衾
作者：張玉孃
朝代：宋

匠出崑山一片珍，白虹氣爽晚凉新。
鴛鴦不作湘波夢，幽獨還嫌錦繡裀。
香閨十詠·紫香囊
作者：張玉孃
朝代：宋

珍重天孫剪紫霞，沉香羞認舊繁華。
紉蘭獨抱靈均操，不带春風兒女花。
香閨十詠·青鸞鏡
作者：張玉孃
朝代：宋

雲奩初展曉光寒，幽思重重獨舞鸞。
自是傷秋憐瘦影，不慚綵筆寫春山。
香閨十詠·鮫綃帨
作者：張玉孃
朝代：宋

半幅生綃雪色寒，鮫人相贈比琅玕。
華清浴罷恩波媚，南浦傷時淚雨斑。
香閨十詠·鳳頭釵
作者：張玉孃
朝代：宋

金蹙釵頭雙鳳凰，曉來巧拂鬢雲光。
自憐不带蕭郎思，獨對菱花學淡妝。
香閨十詠·鵲尾爐
作者：張玉孃
朝代：宋

漢宮早送瑶池信，荀令堂前夜氣浮。
憑仗花間拜新月，重添新篆炷春愁。
鳴雁二章·其一
作者：張玉孃
朝代：宋

鳴雁征征，白露既零。
猗嗟清兮，懷彼春冰。
鳴雁二章·其二
作者：張玉孃
朝代：宋

鳴雁嗥嗥，凉風飄颻。
猗嗟孌兮，懷彼春宵。
龍鱗石
作者：張玉孃
朝代：宋

古石橫青壁，蒼蛟松下蟠。
日斜山氣濕，瘦甲動餘寒。
失調名
作者：張珍奴
朝代：宋

逢師許多時，不說些兒個。及至如今悶損我。
詩一首
作者：張珍奴
朝代：宋

逢師許多時，不說些兒箇。
及至如今悶，損我援筆末。
玉蝶泉
作者：張珪
朝代：宋

仙人修煉地，玉井著神功。
日月雙輪見，陰陽兩竅通。
可堪清澈底，那更施無窮。
尚冀丹砂力，當澆塵念空。
題惠山寺
作者：張理
朝代：宋

九山朝暮雲，摇落少游墳。
野蔓碑全沒，晴庵磬亦聞。
洞偏泉路細，松折鶴巢分。
高視太湖近，雪濤鷗起群。
南樓寺
作者：張琬
朝代：宋

仙去不留丹竈藥，詩成惟記御園柑。
休誇巨鎮來天北，且得奇峰在嶺南。
已見二樓開石路，可無雙鯉起龍潭。
政當九月黄茅裏，喜作清商洗瘴嵐。
和孫莘老題召伯斗野亭
作者：張琬
朝代：宋

維舟得古寺，望完多天四平。
晴日暉暉散，晚風泠泠清。
危亭下瞰野，層閣高連甍。
起望斗與牛，淮海相奔傾。
往來誰百年，今昔我平生。
悠悠何所寓，臺上多化城。
與其逐影死，寧似不鳴烹。
咄哉應有止，老矣將安行。
中庭柜子落，丈室霜月明。
此意竟蕭條，猶然笑安榮。
獨秀峰
作者：張琮
朝代：宋

原隰驅驅過一冬，好山何處不相逢。
層巒疊嶂分高下，翠靄晴嵐暈淡濃。
小至停車休作暇，遷來携酒款從容。
千崖競秀吾鄉遠，只在南容獨秀峰。
逍遥樓
作者：張琮
朝代：宋

神遊八極表，乃是逍遥意。
因之以名命，何取漆園吏。
扁榜誰其書，太師龍蛇字。
彈壓南容筦，江山倍增氣。
心畫如見人，像想用餘地。
我來登斯樓，凜凜敬節義。
題經略臺
作者：張琮
朝代：宋

維攀白玉龍，曾上黄金臺。
指揮十二州，意氣何快哉。
江上只如舊，四面畫圖開。
慨懷出奇略，何地不生才。
出塞曲·其一
作者：張琰
朝代：宋

腰間插雄劍，中夜龍虎吼。
平明登前途，萬里不回首。
男兒當野死，豈爲印如斗。
忠誠表壯節，燦爛千古後。
出塞曲·其三
作者：張琰
朝代：宋

驅馬飲淮水，千里黄草平。
種穀却流血，痛哭秋風生。
寡妻出租稅，孤兒荷戈行。
武威既不足，願見和親成。
出塞曲·其二
作者：張琰
朝代：宋

朝發山陽去，莫宿清水頭。
上馬左右射，捷下如獼猴。
先發服勇決，手提血髑髏。
兵家互勝負，凡百慎前籌。
出塞曲·其四
作者：張琰
朝代：宋

軍中日奏凱，鼓行遼海東。
當寧怡玉色，千金勞成功。
焉知昨日地，袒甲去如空。
邊人不敢語，將軍益褒崇。
官柳
作者：張琰
朝代：宋

不見橋東黄布簾，樹猶如此我何堪。
裊裊亭亭忒無賴，又將春色誤江南。
失調名
作者：張琳
朝代：宋

持節助調羹。
寄嘉興守令狐挺
作者：張瑴
朝代：宋

羨君席上碧雲句，吟盡江南煙雨村。
豈惜笙歌連夜醉，且看風物逐春新。
花開花落何時盡，閑是閑非愁殺人。
何似陽臺雲畔曲，細聲拂拂下梁塵。
瓊花
作者：張璪
朝代：宋

此花已去不須嗟，亡國亡家總爲他。
父老不知前日事，逢人口口道瓊花。
落雁亭
作者：張璪
朝代：宋

千古南譙炳地靈，穿雲雁塔自層層。
殘煙落日荒墟上，父老相傳落雁亭。
竹節亭
作者：張璹
朝代：宋

結構華亭歲月深，形如竹節俯山陰。
規模自壯中山色，基業猶存萬古心。
窗外豈無猿鶴唳，簷前時有鳳凰吟。
夜深神鬼驚聞處，月下誰彈一曲琴。
與葛洪
作者：張璹
朝代：宋

提司坑冶是新差，職比催綱勝一階。
若發薦章求脚色，下官蹤跡轉沉埋。
雨中自萬壽宮歸
作者：張瓊
朝代：宋

草草登臨未擬回，烟昏雨溼賦歸哉。
山寒未放遷鶑出，地勝先聞駕鶴來。
老去春光都是夢，嬾邊心事總如灰。
歸尋藥裹扶筋力，准擬東風得屢陪。
滿江紅
作者：張瓊英
朝代：宋

太液芙蓉，渾不似、丹青顏色。常記得、春風雨露，玉樓金闕。名播蘭簪妃后里，暈生蓮臉君王側。忽一聲、顰鼓拍天來，繁華歇。龍虎散，風雲滅。千古恨，憑誰說。對山河百二，淚痕沾血。客館夜驚塵土夢，宮車曉轉關山月。問嫦娥、垂顧肯相容，同圓缺。
句·其一
作者：張瓌
朝代：宋

洲圍淮口江形狹，亭上石頭月色多。
句·其二
作者：張瓌
朝代：宋

人間獨有當時月，山際猶無後世樵。
寄題徑山懷郎簡侍郎
作者：張瓌
朝代：宋

天地一洲渚，北平南欹危。
幽并深以厚，江浙清且奇。
武林頗英秀，川匯仍山卑。
應接殫天巧，類非人力爲。
徑山最佳處，有巖稱玉芝。
居防俗士駕，地乃賢人宜。
郎公留名德，平時爲羽儀。
引年歸故里，不復衣朝衣。
留侯黄石心，白傅香山期。
結宇名勝外，日與塵事違。
泉石景物狀，盡任諸賢詩。
伊予來東藩，濫持使者麾。
平生愛山水，弗憚命駕之。
當候秋風高，遠造巖下扉。
澣濯纓上塵，散步松間綦。
未能繼高躅，聊用慰所思。
送梵才上人歸天台
作者：張瓌
朝代：宋

往問維摩疾，來探般若心。
本源雖自在，因地亦行深。
灑落溪山色，蒼凉竹樹陰。
宦途如磨蟻，何日重登臨。
武侯祠
作者：張瓚
朝代：宋

帝城誰送應商金，故壘蕭蕭歲月深。
山勢北來連鳥道，水聲東去作龍吟。
西風老樹惟寒鵲，落日荒郊只暮砧。
不有少陵詩句在，草堂何處共追尋。
小重山
作者：張生
朝代：宋

杏火無煙燒斷腸。織成春恨切，柳絲長。當時誰是種花郎。卻不教，柳近杏花傍。柳道不須忙。春深須是有，絮飛揚。等閒撲著杏腮香。恁時節，選甚隔池塘。
西江月
作者：張生
朝代：宋

一望朱樓巧小，四邊繡幕低垂。個人活脫似楊妃。倚遍闌干十二。最苦兩雙情眼，難禁四隻愁眉。無言回首日沉西。不道一聲安置。
雨中花慢
作者：張生
朝代：宋

事往人離，還似暮峽歸雲，隴上流泉。奈強分圓鏡，枉斷哀弦。常記酒闌歌畔，難忘月底花前。舊攜手處，層樓朱戶，觸目依然。從來慣向，繡幃羅帳，鎮效比翼紋鴛。誰念我、而今清夜，常是孤眠。入戶不如飛絮，傍懷爭及爐煙。這回休也，一生心事，為爾縈牽。
龍隠巖
作者：張田
朝代：宋

龍隠晦冥時莫考，龍驤拏攫迹堪驚。
孔明久卧養全德，老子忽飛歸太清。
溪上一天常氣勝，洞中六月自寒生。
至人不得無情處，甘澤年年酒百城。
題梅壇·其一
作者：張異
朝代：宋

上疏歸來日已西，山中旋製薜蘿衣。
謀身豈爲金丹祕，去國應知火祚移。
風露滿林蟬幾蛻，松杉遶屋鶴孤飛。
瓣香僕僕非公願，自有忠誠天地知。
題梅壇·其二
作者：張異
朝代：宋

古樹枯藤知幾年，衣冠來此豈徒然。
波濤平地難回首，風雨深山且熟眠。
吾道有靈終用世，此心無愧可通天。
功名分定從吾好，未許驅馳效執鞭。
句
作者：張登
朝代：宋

孤高齊帝右，瀟灑晉亭峯。
朱槿花
作者：張登
朝代：宋

甲子雖推小雪天，刺桐猶綠槿花然。
陽和長養無時歇，却是炎州雨露偏。
洞石巖
作者：張登
朝代：宋

山斷開元蝎，龕留大業僧。
七年馳便路，三躡石梯層。
留題熙春亭
作者：張登
朝代：宋

熙春亭建爲民安，要識熙熙本不難。
一日但能先克復，百年雖久亦勝殘。
滿城和氣薰天地，終歲長春忘暑寒。
斯道古今無異路，獨題待與後賢看。
挽趙秋曉·其一
作者：張登辰
朝代：宋

儒風凋落盡，生意僅如絲。
一自先生死，深爲吾道悲。
頹波誰砥柱，善類孰綱維。
有子森如玉，斯文想未衰。
挽趙秋曉·其三
作者：張登辰
朝代：宋

羈貫分燈讀，論交若弟兄。
羨君先得雋，嗟我老無成。
幾載同憂患，終年隔死生。
夢中猶歷歷，笑語若生平。
挽趙秋曉·其二
作者：張登辰
朝代：宋

自古名而壽，宗臣罕有之。
嘗陵終落魄，賀白不期頤。
天涸璇源派，霜摧玉樹枝。
遊魂歸故國，忍見黍離離。
赭衣舂
作者：張登辰
朝代：宋

赭衣舂永巷，酸風起暮杵。
聲聲碎妾心，妾兒痛隔三千里。
灞水歡迎骨肉恩，子母再見無由緣。
誰將鴆羽飲龍子，晨獵上林如意死。
妾耳縱能聞，妾目那能視。
妾口縱能言，妾足安能履。
白日改色天容愁，未央宮中桐葉秋。
堂堂豐沛龍準公，三尺造漢烹英雄。
擊布歸來尚無恙，預置股肱如指掌。
明知戇勃可安劉，何爲存妾子母無良謀。
題荆溪圖
作者：張監
朝代：宋

斬蛟橋北玉樞府，高樹連雲第一家。
欲向新圖問何處，客窗風雨對梨花。
寓錢塘得鄉人消息
作者：張眇
朝代：宋

西子湖邊放鶴仙，幾回同醉木蘭船。
相思東路一千里，憶別西風十四年。
遠信有時憑雁寄，新詩近日頼僧傳。
不須更問垂綸叟，已有霜痕到鬢邊。
讀浯碑漫成一絕
作者：張知復
朝代：宋

開元天子樂昇平，肯向華清戒履冰。
縱有浯溪溪上石，元郎何意頌中興。
一盌泉
作者：張知退
朝代：宋

泉形如盌水波圓，一勺之多可悟全。
試看靈湫輕灑處，甘霖頃刻徧秦川。
題迎薰閣
作者：張硯
朝代：宋

解慍風來處，朱甍起舊城。
條山供偃蹇，鹽澤借澄泓。
龍廟疑飛出，蓮宮若化成。
亂雲堆素彩，遠溜集幽聲。
逸驥騰前路，鳴鳶激去程。
散眸襟抱爽，翹首骨毛清。
歡席多嘉客，豐郊少困氓。
鼓琴歌渙澤，擊石樂承平。
鉅肇重華榜，高吟刻萃瑛。
雖無丹雘構，三絕足垂名。
題祖山人池上怪石
作者：張碧
朝代：宋

寒姿數片奇突兀，曾作秋山秋水骨。
先生應是厭風雷，著向池邊塞龍窟。
我來池上傾醉尊，半酣書破青烟痕。
參差翠縷擺不落，筆頭驚怪粘秋雲。
我聞吳中項容水墨有高價，邀得將來倚松下。
鋪却雙繒直道難，掉首空歸不成畫。
鴻門
作者：張碧
朝代：宋

毒龍銜日天地昏，八紘靉靆生愁雲。
秦原走鹿無藏處，紛紛爭處圍成群。
四溟波立鯨相吞，薄摇五嶽崩山根。
魚蝦舞浪狂鰍鯤，龍蛇膽戰登鴻門。
星旗羽簇强者尊，黑風白雨東西屯。
山河欲拆人烟分，壯士鼓勇君王存。
項莊憤氣吐不得，亞父斗聲天上聞，玉光墜地驚崑崙。
留侯氣魄吞太平，舌頭一寸生陽春。
神農女媧愁不言，蛇枯老嫗啼淚痕。
星曹定秤稱王孫，項籍骨輕迷精魂，沛公仰面爭乾坤。
須臾垓下賊星起，歌聲繚繞淒人耳。
吳娃捧酒橫秋波，霜天月照空城壘。
力拔山兮忽到此，騅嘶懶渡烏江水。
新豐瑞氣生樓臺，西楚寒蒿哭愁鬼。
三尺霜鳴金匣裏，神光一照八千里。
漢皇驟馬意氣生，西南掃地迎天子。
浣溪紗·浣溪沙
作者：張磐
朝代：宋

習習輕風破海棠。鞦韆移影上回廊。晝長蝴蝶為誰忙。度柳早鶯分暖綠，過花小燕帶春香。滿庭芳草又斜陽。
綺羅香
作者：張磐
朝代：宋

浦月窺簷，松泉漱枕，屏裡吳山何處。暗粉疏紅，依舊為誰勻注。都負了、燕約鶯期，更閒卻、柳煙花雨。縱十分、春到郵亭，賦懷應是斷腸句。青青原上薺麥，還被東風無賴，翻成離緒。望極天西，惟有隴雲江樹。斜照帶、一縷新愁，盡分付、暮潮歸去。步閒階、待卜心期，落花空細數。
聞兄衜竄作詩寄之
作者：張磻
朝代：宋

飛旆翩然拂曙涼，都門餞送集冠裳。
竄鄉此去嗟予季，忠國古來留異方。
賈誼誰云時不遇，酈生自謂我非狂。
橫江一網空朝市，何物充庖薦廟廊。
句·其一
作者：張祁
朝代：宋

偉哉張與喬，忠烈激偏裨。
句·其二
作者：張祁
朝代：宋

堂成相業思三老，山揖仙風對八公。
平沙
作者：張祁
朝代：宋

平沙漠漠雁翩翩，兩岸菰蒲水拍天。
小艇得魚撐月去，一聲孤笛破寒烟。
廣福寺
作者：張祁
朝代：宋

老去丹心在，愁來酒興濃。
江山遺古意，雲水淡秋容。
落日孤村笛，微風遠寺鐘。
平生善知識，卻憶妙高峰。
廬州詩
作者：張祁
朝代：宋

平湖阻城南，長淮带城西。
壯哉金斗勢，吳人築合肥。
曹瞞狼顧地，苻秦又顛擠。
六飛駐吳會，重兵盾邊陲。
紹興丁巳歲，書生綰戎機。
酈瓊劫衆叛，度河從僞齊。
蒼黄驅迫際，白刃加扶持。
在職諸君子，臨難節不虧。
尚書徇國事，既以身死之。
罵賊語悲壯，摏喉聲喔咿。
嗚呼趙使君，忠血濺路歧。
在職喬張實大將，橫尸枕階基。
至今遺部曲，言之皆涕洟。
法當爲請謚，史策垂清規。
法當爲立廟，血食安淮圻。
奈何後之人，邈然弗吾思。
居官潭潭府，神不芘茅茨。
冤氣與精魄，皇皇何所依。
所以州州內，鬼物多怪奇。
月明廷廡下，彷彿若有窺。
謦欬聞動息，衣冠儷容儀。
士民日凋瘵，岳牧嬰禍罹。
一紀八除帥，五喪三哭妻。
張侯及內子，遍體生瘡痍。
爬搔疼徹骨，脫衣痛粘皮。
狂氓據聽事，夫人憑指揮。
玉勒要烏馬，雲鬟追小姬。
同殂頃刻許，異事今古稀。
磊落陳閣學，文章李紫微。
築城志不遂，起廢止於斯。
杜侯在官日，夜寢鬼來笞拔劍起驅逐，反顧出戶幃。
曰杜二汝福，即有鼓盆悲。
德章罷郡去，厭厭若行尸。
還家席未暖，凶問忽四馳。
安道移嘉禾，病骨何尪羸。
於時秋暑熾，絮帽裹頷頤。
餘齡亦何有，幹在神已睽。
師說達吏治，通材長拊綏。
東來期月政，簡靜民甚宜。
傳聞蓋棺日，邑里皆號啼。
近者吳徽閣，魚軒發靈輀。
營卒仆公宇，廄駟裹敝帷。
行路聞若駭，舉家驚欲癡。
昔有鄴中守，迥諱姓尉遲。
後周死國難，英忠未立祠。
及唐開元日，刺史多艱危。
居官屢謫死，未至先歔欷。
仁矣張嘉祐，下車知端倪。
廟貌嚴祀典，滿考遷京畿。
兄弟列三戟，金吾有光輝。
吳競繼爲政，神則加冕衣。
自此守無患，史書信可推。
伯有執鄭政，汰侈荒於嬉。
出奔復爲亂，羊肆死猖披。
強魂作淫厲，殺人如取攜。
其後立良止，祭祀在宗枝。
罪戮彼自取，禍福尚能移。
族大所馮厚，子產豈吾欺。
寒溫五種瘧，踸踔一足夔。
或能爲病祟，祈禱烹伏雌。
況我義烈士，品秩非賤卑。
凜凜有生氣，爲神復何疑。
勺水不酹地，敢望壺與蹄。
片瓦不覆頂，敢望題與榱。
邦君寄民社，此責將任誰。
既往不足咎，來者猶可追。
儻依包孝肅，或依皇地祇。
經營數楗屋，豐儉隨公私。
丹青羅像設，香火奉歲時。
尚書名位重，正寢或可施。
呂姬徇夫葬，義婦嚴中閨。
清賢列兩廡，後先分等衰。
當時同難士，物色不可遺。
張陳李鮑韓，勢必相追隨。
德章病而去，去取更臨時。
尊罍陳儼雅，劍佩光陸離。
匠事落成日，醮祭蠲州治。
青詞奏上帝，冊祝告神知。
若曰物異趣，人鬼安同栖。
茲焉卜新宅，再拜迎將歸。
悲笳響蕭瑟，風馭行差池。
穹旻亦異色，道路皆慘悽。
巍峨文武廟，千載無傾欹。
使君享安穩，高堂樂融怡。
豈弟布惠政，吉祥介繁禧。
遂紆紫泥詔，入侍白玉墀。
斯民獲後福，年穀得禳祈。
坎坎夜伐鼓，欣欣朝薦犧。
人神所依賴，時平物不疵。
中興天子聖，群公方倚毗。
明德格幽顯，和風被華夷。
典章粲文治，昭然日月垂。
臣工靡不報，秩祀當緝熙。
四聰無壅塞，百揆欽疇咨。
咨爾淮西吏，不請奚俟爲。
露章畫中旨，施行敢稽遲。
太常定廟額，金榜華標題。
特書旌死節，大字刻豐碑。
碑陰有堅石，鐫我廬州詩。
東關
作者：張祁
朝代：宋

山扼平湖蓄不東，地分南北指撝中。
二關形勢千年壯，三國英雄一笑空。
汪氏別墅次韻·其一
作者：張祁
朝代：宋

不應無酒飲公榮，且與園花作證明。
我已閉門爲獨樂，君能讓畔喜雙清。
莫教佛法無多子，卻怕詩人太瘦生。
好是柳絲饒意態，故垂濃綠著嚶嚶。
汪氏別墅次韻·其二
作者：張祁
朝代：宋

蕪湖還似鑑湖春，我亦歸來賀季真。
好賦俱陪招隱士，耦耕長似問津人。
襟懷處處尊前好，花柳番番雨後新。
誰道只憑詩遣興，卻因雕琢費精神。
渡湘水
作者：張祁
朝代：宋

春過瀟湘渡，真觀八景圖。
雲藏嶽麓寺，江入洞庭湖。
晴日花爭發，豐年酒易沽。
長沙十萬戶，游女似京都。
游鍾阜呈同集諸公
作者：張祁
朝代：宋

曉出白下門，東山聳孱顔。
脫身廛市中，辦此一日閑。
西風忽凛冽，秋容著堅頑。
烟樹小搖落，寒雲起斕斑。
但驚節物變，敢辭登陟艱。
諸峰互嶄絕，落勢相回環。
盤固建康城，儼若呵神姦。
造化鍾英靈，盡壓東南山。
厚疑接坤軸，高欲窺帝關。
太平嚴梵刹，華屋羅千間。
向來劫燒灰，舊觀初未還。
象教豈易滅，佛力不可扳。
風雷運梁棟，斤斧勤輸般。
會見落成日，千門響銅環。
山僧肯分甘，我亦誅茅菅。
人生少會心，勝處天所慳。
歸韉理殘照，欲去仍躋攀。
後會倘可約，此興殊未闌。
祗恐俗士駕，頻來遭詆訕。
哦詩記幽討，賸語君其刪。
田蕳雜歌
作者：張祁
朝代：宋

大麥半枯自浮沉，小麥刺水鋪綠針。
山邊老農望麥熟，出門見水放聲哭。
去年涔涔七月雨，秋田不收一粒穀。
只今米價貴如玉，併日舉家纔食粥。
小兒索飯蕳前啼，大兒雖瘦把鋤犂。
晴時和麥耕荒隴，正好下秧無稻種。
白水橋斷碑
作者：張祁
朝代：宋

出郭悠悠信馬蹄，荒烟衰草不勝悲。
江南舊事無人記，時有龜趺載斷碑。
答周邦彥覓茶·其一
作者：張祁
朝代：宋

內家新賜密雲龍，只到調元六七公。
賴有家山供小草，猶堪詩老薦春風。
答周邦彥覓茶·其二
作者：張祁
朝代：宋

仇池詩裏識焦坑，風味官焙可抗衡。
鑽餘權倖亦及我，十輩遣前公試烹。
西巖
作者：張祁
朝代：宋

似有樓臺處，微聞鐘磬聲。
溪橫前路絕，人在別峰行。
天遠水雲淡，春深花柳明。
如果解塵鞅，親和法王城。
題德清教場亭
作者：張祁
朝代：宋

浩蕩秋光裏，扁舟過德清。
樓臺占山影，鵝鴨亂溪聲。
小飲經年別，清歌一邑驚。
娟娟照人月，還憶謝宣城。
題靈仙觀
作者：張祁
朝代：宋

樓殿起山巓，無塵地自偏。
松廊暗雲霧，粉壁艷神仙。
名姓藏丹府，衣冠訪洞天。
幼輿丘壑質，定合老松泉。
吏隠堂爲鄭參議題
作者：張祈
朝代：宋

平時谷口馳聲名，只今朝市心如水。
司馬政成方外趣，官事莫能相料理。
公堂卜築在人境，鍾阜孱顔是吾里。
瑶林瓊樹風塵外，白雪陽春談笑裏。
花間有酒可逃禪，客至忘吾還隠几。
便應詔登金馬門，樂此徜徉聊復爾。
君王神聖相伊周，虎豹空山不可留。
招我白雲二三子，彈冠徑出從公遊。
秀聚亭
作者：張祈
朝代：宋

老矣丹心在，愁來酒興濃。
江山遺古意，雲水淡秋容。
落日孤村笛，微風遠寺鍾。
平生善知識，却憶妙高峰。
白鶴峰
作者：張祉
朝代：宋

我登白鶴峰，下窺滄海日。
色與朱橘同，形比彈丸一。
夜半佇玩閒，無質而生質。
所以神仙侶，色界須超出。
睡香花
作者：張祠部
朝代：宋

曾向廬山睡裏聞，香風占斷世間春。
竊花莫撲枝頭蝶，驚覺南窗半夢人。
水調歌頭
作者：張祥
朝代：宋

為愛龍山勝，小隊一登臨。馮仙洞府安在，抉石試幽尋。商略生平事業，擺脫人間塵土，欲與斷絲苓。泉響似相答，未可啟歸心。中原地，禾黍茂，犬羊腥。君王夢想豪傑，有待掃妖氛。縛虎正須人手，跨鶴緩酬夙志，行矣勿因循。夜半遣雷雨，助我作秋成。
句
作者：張秉
朝代：宋

疊石自然成鴈塔，貯泓依舊作龍塘。
戊申年七夕五絕·其一
作者：張秉
朝代：宋

斜漢西傾桂魄新，停梭今夕度天津。
世間縱有支機石，誰是成都賣卜人。
戊申年七夕五絕·其三
作者：張秉
朝代：宋

香階寶砌靜無塵，遥指星河再拜人。
若把離情今夕說，世間生死最傷神。
戊申年七夕五絕·其二
作者：張秉
朝代：宋

紅蕖爛熳碧池香，羅綺三千侍漢皇。
阿母暫來成底事，茂陵宮桂已蒼蒼。
戊申年七夕五絕·其五
作者：張秉
朝代：宋

珠箔風輕月似鈎，還看錦繡結高樓。
堪傷乞巧年年事，未識君王已白頭。
戊申年七夕五絕·其四
作者：張秉
朝代：宋

北斗城高禁漏多，漢家宮殿奏笙歌。
漫教青鳥傳消息，金簡長生得也麽。
清風十韻
作者：張秉
朝代：宋

何處來蘋末，蕭騷盡四鄰。
金莖吹曉露，玉宇動輕塵。
易水離歌闋，齊紈怨思新。
泛蘭迷舊澤，落帽會佳辰。
籬菊飄香遠，庭桐墜葉頻。
帆開五湖客，槎去九霄人。
曲沼鋪紋簟，平蕪偃綠茵。
鴻飛資羽翮，鷹擊助精神。
仙馭歸堪待，琴松韻更真。
披襟同楚樹，千古自相親。
鐵袈裟
作者：張稚圭
朝代：宋

愛山特地上山來，俗慮醒如醉眼開。
舉首但驚雲漢近，直疑平步出塵埃。
東巖
作者：張稟
朝代：宋

資中佳處是東巖，只在重城百百間。
四座清風無俗景，我心渾似白雲閑。
馮先生訪梅於成都西郊同游十五人分韵哦詩而積不與翊日先生分僧字屬積作之
作者：張積
朝代：宋

春回九地陽潛升，南枝破臘如酥凝。
疏籬度香竹稍短，寒沙倒影溪流澄。
魁然老株忽駭目，雪鱗矯矯雙龍騰。
天公一叱困仆地，掀髯弄爪高曲肱。
長林望斷千百株，奮首直欲青雲凌。
黎州太守和羹手，十里往看車呼登。
西江破曉郊路浄，合簪者誰金蘭朋。
歡笑藉草飛大白，行厨載酒多於澠。
風花飄摇落杯面，漱齒澆胸如嚼冰。
湘流之清峴山瘦，千古邂逅一笑興。
却踏東風急回首，侵夜霜月寒生稜。
入門未坐亟相詫，曰今見之生未曾。
成都勝事多四蜀，我欲問津雲水僧。
先生功成早丐身，未老重來醉倚籐。
句·其一
作者：張端義
朝代：宋

碧雲千里暮，紅葉十分秋。
句·其二
作者：張端義
朝代：宋

不因花退盡，必是夢殘時。
失調名
作者：張端義
朝代：宋

怨春紅豔冷。
挽周晉仙
作者：張端義
朝代：宋

策杖辭朋友，形骸已可憐。
無錢親藥裹，冒雨上歸船。
官竟生前棄，詩應死後傳。
空餘京洛月，愁照月臺邊。
賦秋江圖
作者：張端義
朝代：宋

浪靜風平月正中，自摇柔艣駕孤篷。
若無三萬六千頃，把甚江湖著此翁。
句
作者：張紘
朝代：宋

時見空中飛八百，每聞岸上叫三千。
知府伯常度支宿熙春台輒成拙詩上寄
作者：張紘
朝代：宋

雲藏雨意明還暗，水激溪聲斷復來。
恨君不且留千騎，同折巖花對酒杯。
題義門胡氏華林書院
作者：張素
朝代：宋

聖主臨朝重義門，紫泥旌表不優恩。
廣延墨客收經籍，已見丹朱及子孫。
池沼宴時花滿檻，煙霞吟處酒盈樽。
清閑官秩清閑景，千戶侯封未足倫。
留題宣聖廟石壁
作者：張紳
朝代：宋

前枕清流後倚山，殿堂高創白雲間。
幸因供職頻經此，及過三年鬢漸班。
即事·其一
作者：張紹文
朝代：宋

電挾雷聲迅，風將雨脚多。
須臾寂無有，造化果如何。
饑鼠撼幃竹，哀蛩語徑莎。
披衣起中夜，有感寄長歌。
即事·其二
作者：張紹文
朝代：宋

地迥秋聲遠，山空野興多。
宦游聊爾耳，疏嬾奈吾何。
摇落驚黄葉，推敲步綠莎。
新凉大自在，對酒且高歌。
夜坐
作者：張紹文
朝代：宋

金鴨香殘酒半醒，夜深寒月過西櫺。
可憐心事無人識，詩眼與燈相對青。
定林
作者：張紹文
朝代：宋

三間書屋年年在，一點禪燈夜夜明。
門外青苗渾不見，半山松竹自秋聲。
小院
作者：張紹文
朝代：宋

小院春寒閉寂寥，東風吹雪未全消。
山茶謝了梅花落，移得詩情上柳條。
山庵夜宿呈深居先生
作者：張紹文
朝代：宋

松逕轉幽密，一程深一程。
濤聲在平地，月色正三更。
僧定欲喚起，鶴眠頻夢驚。
曉來真富貴，露葉綴珠瓔。
春閨怨效唐才調集體
作者：張紹文
朝代：宋

楊柳和烟翠不分，東風吹雨上離樽。
茝絃調急難藏恨，燕子樓高易斷魂。
錦字書成春夢遠，玉壺淚滿夜燈昏。
馬蹄想過長亭路，細與蕭郎認去痕。
江亭晚眺
作者：張紹文
朝代：宋

登高便可豁雙明，吟外還能見物情。
南北盛衰關大數，英雄得失總虛名。
莫雲千里鄉心遠，寒雁一聲秋意清。
江上白鷗應笑我，等閑虛負水邊盟。
絕句二首·其一
作者：張紹文
朝代：宋

曉雲扶日上高梧，一枕春酲困未蘇。
山鳥不知如許事，隔窗猶自勸提壺。
絕句二首·其二
作者：張紹文
朝代：宋

雨過盤池起綠波，夜來添得幾圓荷。
單衣不奈春寒惡，却美楊枝挾纊多。
自淮陽還里中抵舍一夕即爲通川之行
作者：張紹文
朝代：宋

喜得歸來席未安，又携書劍上江干。
莫陪親戚話情愫，空指溪山說肺肝。
客路幾程來杳杳，天涯一棹去漫漫。
故鄉又被江雲隔，寫得詩成欲寄難。
自維揚辭親暫歸里中登樓有作
作者：張紹文
朝代：宋

爛漫家山景物妍，西風收拾下蠻牋。
半分寒事梅花裏，一段幽懷夕照邊。
漁唱凄凉招野色，雁行縹緲带晴烟。
淮山只在欄干北，目送飛雲重黯然。
送梁中砥入道從三茅許松谿
作者：張紹文
朝代：宋

無意覓封侯，來從長史遊。
辭章唐韻度，人物晉風流。
花影天壇午，松聲月澗秋。
登臨盡詩境，分我半山不。
酹江月·念奴嬌
作者：張紹文
朝代：宋

舉杯呼月，問神京何在，淮山隱隱。撫劍頻看勳業事，惟有孤忠挺挺。宮闕腥羶，衣冠淪沒，天地憑誰整。一枰棋壞，救時著數宜緊。雖是幕府文書，玉關烽火，暫送平安信。滿地干戈猶未戢，畢竟中原誰定。便欲凌空，飄然直上，拂拭山河影。倚風長嘯，夜深霜露淒冷。
醉鄉
作者：張紹文
朝代：宋

醉鄉詩筆是生涯，短短蠻牋字字斜。
沉水一株烟未斷，半窗寒月上梅花。
金陵道中晚宿
作者：張紹文
朝代：宋

卸却征衣卧客窗，移床切莫近寒螀。
空階一雨淒凉甚，不怨梧桐怨夜長。
鍾山路間
作者：張紹文
朝代：宋

立馬鍾山路，斜陽鎖亂峰。
斷碑生綠蘚，古道立青松。
春事梅邊覺，鄉愁酒後濃。
興亡多感慨，我輩復情鍾。
雲溪叔父賜飲大梅花下以疏影橫斜暗香浮動分韻得動字
作者：張紹文
朝代：宋

清溝泂寒波，怪石亂扶擁。
輕風捲濃雲，天際孤月湧。
主人宴親賓，會合意彌重。
列炬照寒梅，繁星粲脩隴。
清香逼詩魂，吟興欲飛動。
酩酊歸去來，嚴城角三弄。
岳陽樓望洞庭
作者：張經
朝代：宋

每因蜀水漲，橫遏楚江流。
氣象吞雲夢，波瀾徹夏秋。
風雲幾開闔，日月自沉浮。
欲濟誰舟楫，乾坤獨倚樓。
瀟湘八景詩·山市晴嵐
作者：張經
朝代：宋

茅屋開山脚，嵐光映日光。
行人消野興，個個醉壺觴。
瀟湘八景詩·平沙落雁
作者：張經
朝代：宋

喚侶下寒汀，爭宿蘆花萼。
夜半漁翁過，驚起還飛落。
瀟湘八景詩·江天暮雪
作者：張經
朝代：宋

江上雪紛紛，風寒天已暮。
中有泛舟人，興盡迷歸路。
瀟湘八景詩·洞庭夜月
作者：張經
朝代：宋

秋夜凈無雲，嫦娥展孤鏡。
灝氣浸澄波，蕩漾光還定。
瀟湘八景詩·漁村夕照
作者：張經
朝代：宋

日落大江頭，返照江村裏。
獨有羨魚翁，垂綸收不起。
瀟湘八景詩·瀟湘夜雨
作者：張經
朝代：宋

終夜雨瀟瀟，悶殺孤舟客。
滴滴打蓬聲，錯訝靈妃瑟。
瀟湘八景詩·煙寺晚鐘
作者：張經
朝代：宋

野煙寺初暝，僧添寶篆香。
鯨音送殘照，敲落楚天霜。
瀟湘八景詩·遠浦歸帆
作者：張經
朝代：宋

極浦一帆回，招招近岸開。
倚船試相問，莫是故鄉來。
王質過洞庭
作者：張經
朝代：宋

雲可有無水，風能奔走沙。
蟠深鳴老𧌑，飛倦落長鴉。
地有湘頭尾，山無楚正斜。
人間與天上，何處礙浮槎。
句
作者：張綬
朝代：宋

江山清絕冠吳頭。
昌國寺來景堂
作者：張綬
朝代：宋

青山曲轉抱寒溪，重磴躋攀鳥道危。
石竈未烹鴻漸茗，雲亭先紀長卿詩。
千峰列坐生詞筆，萬象當空落酒巵。
更約清宵共來宿，琵琶亭上月明時。
瀉洪亭
作者：張綬
朝代：宋

潺潺石磴瀉紅泉，路躡丹梯入紫煙。
巖有高人無問處，菴羅雙樹碧參天。
遊層巖
作者：張綬
朝代：宋

群峰聳回環，一徑上縈曲。
顧瞻得層巖，庨豁鑿山腹。
片雲雨雹飛，勺水蛟龍縮。
惟昔乘興遊，頗歎歸鞍促。
念方困簿領，敢不勤櫛沐。
四時各有趣，一賞豈能足。
朅來俯二紀，經行徧四瀆。
每懷佳山水，瀾僻聚燕蝠。
高才茲南來，勝賞欣所欲。
披尋到幽秘，徘徊或信宿。
忘歸須眾同，寓意乃余獨。
泉聲愜幽聽，翠色明遠目。
夕鳥歸且鳴，牧牛駭而觸。
此行固有得，何用論禍福。
應同丁家興，肯效窮塗哭。
堂下食張儀，綈袍哀范叔。
大任或感發，一飯奚省錄。
郵筒奉佳篇，兀坐聊躑躅。
勉率繼高韻，願同刊澗澳。
釣臺
作者：張綬
朝代：宋

范蠡功成始遁逃，淵明五斗便辭勞。
先生二事俱無一，名與青山萬古高。
題奣巖
作者：張綬
朝代：宋

巖口呀然向日開，小橋飛入勢縈回。
幽深自可逃煩暑，況有寒泉石下來。
十詠圖·太守馬大卿會六老於南園
作者：張維
朝代：宋

賢侯美化行南國，華髮欣欣奉宴娛。
政績已聞同水薤，恩輝遂喜及桑榆。
休言身外榮名好，但恐人間此會無。
他日定知傳好事，丹青寧羨洛中圖。
十詠圖·孤帆
作者：張維
朝代：宋

江心雲破處，遥見去帆孤。
浪闊疑升漢，風高若泛湖。
依微過遠嶼，彷佛落荒蕪。
莫問乘舟客，利名同一途。
十詠圖·宿後陳莊
作者：張維
朝代：宋

臘凍初開苕水清，烟村遠郭漫吟行。
灘頭斜日鳬鷖隊，枕上西風鼓角聲。
一棹寒燈隨夜釣，滿犁膏雨趁春耕。
誰言五福仍須富，九十年餘樂太平。
十詠圖·宿清江小舍
作者：張維
朝代：宋

菰葉青青綠荇齊。
十詠圖·庭鶴
作者：張維
朝代：宋

戢翼盤桓傍小庭，不無清夜夢烟汀。
靜翹月色一團素，閑啄苔錢數點青。
終日稻粱聊自足，滿前雞鶩漫相形。
已隨秋意歸詩筆，更與幽棲上畫屏。
十詠圖·歸燕
作者：張維
朝代：宋

社燕秋歸何處鄉，羣雛齊老稻青黄。
猶能時暫棲庭樹，漸覺稀疏度苑牆。
已任風庭下簾幕，却隨烟艇過瀟湘。
前春認得安巢所，應免差池揀杏梁。
十詠圖·玉蝴蝶花
作者：張維
朝代：宋

雪朵中間蓓蕾齊，驟開尤覺繡工遲。
品高多說瓊花似，曲妙誰將玉笛吹。
散舞不休零晚樹，團飛無定撼風枝。
漆園如有須爲夢，若在藍田種更宜。
十詠圖·聞砧
作者：張維
朝代：宋

遥野空林砧杵聲，淺沙棲雁自相鳴。
西風送響暝色靜，久客感秋愁思生。
何處征人移塞帳，即時新月落江城。
不知今夜搗衣曲，欲寫秋閨多少情。
十詠圖·貧女
作者：張維
朝代：宋

蒿簪掠鬢布裁衣，水鑑雖明亦嬾窺。
數畝秋禾滿家食，一機官帛幾梭絲。
物爲貴寶天應與，花有秋香春不知。
多少年來豪族女，總教時樣畫蛾眉。
十詠圖·送丁遜秀才赴舉
作者：張維
朝代：宋

鵬去天池鳳翼隨，風雲高處約先飛。
青袍賜宴出關近，带取瓊林春色歸。
和劉穎
作者：張維
朝代：宋

不賢那得似長城，偶向潢池盜弄兵。
靜沼何妨無事飲，幽尋聊記所居名。
千山倒影湖新復，兩洞潛珍景旋生。
紀事還須武陵筆，亭成唯擬看題榮。
次經略舍人韻
作者：張維
朝代：宋

列岫凌虛滃翠嵐，龍泓澄澈七星涵。
巖瞻好向西湖著，飛去何妨自嶺南。
次韻同經略舍人登七星山
作者：張維
朝代：宋

列岫凌虛滃翠嵐，龍泓澄澈七星涵。
巖瞻好向西湖看，飛去何妨自嶺南。
留守舍人張公安國聞維筑亭爲題其榜曰朝陽既去而亭成復爲賦詩次韻
作者：張維
朝代：宋

日邊清切以文鳴，立對朝陽欲問程。
筆落生春變寒谷，詩來將喜破愁城。
簷前水到乘槎便，天際山橫與檻平。
准擬公歸道過此，小留觴詠集簪纓。
題張公洞
作者：張維
朝代：宋

年來行樂與民同，探穴追蹤太史公。
幽洞初開名易著，蒼崖新刻句難工。
風驅俗駕松扉外，雲鎖仙丹石室中。
付與山僧司管鑰，勿教勝地草蒙茸。
丁宋卿挽詞
作者：張綱
朝代：宋

舊約頻相過，交情忍獨違。
四時閑杖履，一榻冷烟霏。
易感龍祠别，難期鶴馭歸。
老懷誰共語，東望益霑衣。
丁宣仲挽詞
作者：張綱
朝代：宋

回首三年别，追懷一笑歡。
坐移香砌暖，飲散燭花殘。
蒿里歸何速，桃蹊忍更看。
秋原愁絕處，爲想鶺鴒寒。
丁明仲挽詞二首·其一
作者：張綱
朝代：宋

世德知名早，鄉評第一流。
折腰官易厭，拄頰興難收。
博物千尋海，髙情百尺樓。
平生松菊徑，蕭瑟晚雲秋。
丁明仲挽詞二首·其二
作者：張綱
朝代：宋

里社欣相接，葭莩晚益親。
過從忘客禮，簡易見天真。
把酒微風夜，歸舟細雨春。
如今每追憶，悽慟欲傷神。
七月晦
作者：張綱
朝代：宋

七月忽逢晦，悲秋竟若何。
破羌無妙略，中聖有狂歌。
世味羞嘗鼎，心源欲静波。
由來麋鹿性，幽興滿烟莎。
上元
作者：張綱
朝代：宋

上元春色壓輕寒，故事賓僚集晚筵。
合坐香浮花裊娜，捲簾風定月嬋娟。
閭閻盡道宜新歲，燈火何妨減去年。
堪笑樽前窮太守，只愁老病欲歸田。
九日用前韻
作者：張綱
朝代：宋

閑裏光陰逐水流，重陽忽復故園秋。
休言白髪從教老，試插黄花也解愁。
感舊有時曾落帽，憑髙無力更登樓。
昏昏病懶惟堪睡，詩債休催未暇酬。
九日陳少陽同戴國衡王虞章游天清寺菊坡不蒙踐約次韻少陽
作者：張綱
朝代：宋

太丘道廣固難周，自有良朋結勝游。
莫使彈琴防性氣，只堪尋竹占清幽。
三篇解索詩償債，一醉那無酒喚愁。
貧甚淵明在環堵，忍教空負菊花秋。
代人上鄭相生日三首·壽星
作者：張綱
朝代：宋

瑞霧祥烟滿絳霄，詔開黄閣宴生朝。
鈞天合奏御香滿，百辟紫宸初散朝。
流花寶爵傳宣勸，歡聲自逐和風轉。
四方争獻壽星圖，祝公千歲身長健。
畫手丹青妙入神，煌煌列宿能寫真。
貂冠玉带畫中見，便是凌烟閣上人。
偉哉風骨神仙裔，主張壽禄來塵世。
不須更占南極星，看取老人朝玉帝。
代人上鄭相生日三首·壽燭
作者：張綱
朝代：宋

凝香紅蠟大如椽，華堂兩兩排金蓮。
漏澀銅壺寒夜永，光搖翠幄爭春妍。
蘭膏芳苡何足道，簾卷香風碧煙裊。
霜蛾勿用拂麟鬚，合就仙丹會難老。
我公身依日月光，不假仙丹亦壽康。
煌煌神燭照天下，光焰何止萬丈長。
世間爝火知無助，想像丹輝爭欲賦。
可憐賤士老不才，短檠見跋無佳句。
代人上鄭相生日三首·壽香
作者：張綱
朝代：宋

上方有國名衆香，經行苑囿皆芬芳。
世人豈識天香界，但知蘇合及都梁。
博山氤氳吐微竇，一炷香嬰凈塵垢。
散成五色空中雲，持獻現前無量壽。
我公宿悟香嚴因，應緣來現宰官身。
妙香密圓證無漏，總持不動真天人。
熏陶四海看無際，便是經行衆香地。
獻香陋語應已聞，羅筏寧論幾千里。
仲誠和詩四首又疊送花再用韻答
作者：張綱
朝代：宋

筆陣橫飛屢叩關，嚴兵夜點迫更闌。
好花多謝頻分我，怯敵魂驚未暇看。
休官
作者：張綱
朝代：宋

乞得清朝一病身，杖藜歸去老山村。
室廬旋築新椽就，松菊猶尋舊徑存。
漸喜有緣窮野興，只慚無路報君恩。
百年來日知餘幾，且把生涯付一樽。
何丞相挽詞三首·其一
作者：張綱
朝代：宋

一德乘亨運，三公冠宰司。
秉鈞回直道，解組向明時。
人去空圖畫，名存粲鼎彛。
懸知千古後，貪懦激清規。
何丞相挽詞三首·其三
作者：張綱
朝代：宋

不憖遺元老，巖巖失具瞻。
勳庸扶廟社，名字到閭閻。
王國開封大，師垣寵數兼。
夢雞初莫省，今日竟成占。
何丞相挽詞三首·其二
作者：張綱
朝代：宋

帝念虧三鑑，天臨動八鑾。
飛星瞻傅說，舊學記甘盤。
治定身先退，名全德不刊。
于何驗符策，有子嗣鴛鸞。
作亭池上日游其間頗覺自適
作者：張綱
朝代：宋

歲晚穿池結小亭，地偏聊欲寄幽情。
虚簷風度披襟爽，曲岸波平照眼明。
過我賓朋無厭數，傍人鷗鷺不須驚。
聖朝乞得身閑散，便覺淵明是隔生。
候張彦智承出
作者：張綱
朝代：宋

縈蛇路轉惬登臨，一室翛然客静心。
杖履主人山下去，風鳴岩壑自幽深。
傷春
作者：張綱
朝代：宋

老來心事不禁春，風物相撩入眼新。
苦索吟哦成底急，且休拘束任吾真。
有錢買酒須饒醉，無事看山莫厭頻。
憂國只今夔契在，應容衰疾伴樵人。
僻居
作者：張綱
朝代：宋

陋巷人誰樂，窮居意自安。
擁門雲樹暗，繚徑土花乾。
白髪驚時速，青燈耿夜寒。
中原滿胡騎，一念一悲酸。
再用喜歸亭韻
作者：張綱
朝代：宋

晏子區區惜敝裘，吾衰亦戀故山幽。
得歸更喜詩盈軸，任達寧須酒拍浮。
已縱虚名身外去，肯將俗物眼邊留。
只慚老負君恩重，結草他年報未休。
南洞即事
作者：張綱
朝代：宋

紫綬金章八十三，衰殘不稱舊官銜。
煩君寫作歸田老，野野翛然坐碧巖。
友人哭內作詩次韻
作者：張綱
朝代：宋

奉倩傷情愛所鍾，佳人難再豈天窮。
登臺曾是吹簫侣，對影今爲舞鏡雄。
虚案故應愁午飯，小窗誰與伴春風。
夜深它帳遙聞語，莫怨朝來無是公。
吳氏太淑人挽詞
作者：張綱
朝代：宋

生兒要路早飛騰，玉瑱金花寵屢膺。
天壽康寧逾九帙，佛心明了契三乘。
葭莩永歎音容阻，閭里空存孝義稱。
追想潘輿從游處，青青烟草正愁凝。
喜門客至
作者：張綱
朝代：宋

簷桷縱横僅滿筵，維摩病室故蕭然。
焚香静掃床前地，宴坐超觀物外天。
容膝不妨元亮醉，下帷誰識仲舒賢。
白頭千里來相就，知是吾兒幾世緣。
堅所生母李氏安人挽詞五首·其一
作者：張綱
朝代：宋

仙李移根遠，夭桃表慶長。
九重頒象服，三世奉萱堂。
尚想慈祥性，難追淡靚粧。
眼酸生怕哭，雙淚忽淋浪。
堅所生母李氏安人挽詞五首·其三
作者：張綱
朝代：宋

舊約余偕老，分違汝忽先。
有懷中饋闕，無憾母儀全。
望斷送歸路，衷纒垂盡年。
何當卜同穴，相與伴愁烟。
堅所生母李氏安人挽詞五首·其二
作者：張綱
朝代：宋

四德騰芳早，三乘悟性空。
清修忘俗累，勤儉肅家風。
舞鏡鸞悲影，飛花雨泣叢。
愁情無處著，半入夢魂中。
堅所生母李氏安人挽詞五首·其四
作者：張綱
朝代：宋

七帙開逾半，孤芳散若飄。
可憐頻舉案，那復記吹簫。
翠幌浮埃積，熏爐舊炷消。
如何寄懷抱，細雨夜蕭蕭。
外祖李承事挽詞二首·其一
作者：張綱
朝代：宋

總角承顔賴擊蒙，後生因識古人風。
忘情自到羲皇上，盛事多談慶曆中。
雙壽兒孫青若若，一門慈孝鬱葱葱。
吁嗟耆舊今何在，古木斜陽瀨水空。
外祖李承事挽詞二首·其二
作者：張綱
朝代：宋

西山忽與老人期，未報深恩忍復思。
燕及祖風從少小，與聞家訓識操持。
聊從諸舅紀遺行，深愧外孫無好辭。
懸想追封在他日，附書名傳有佳兒。
夜思出處因作戲言
作者：張綱
朝代：宋

仕路定風波，人生能幾何。
時來聊試手，爲瑞不宜多。
夜雨
作者：張綱
朝代：宋

夜雨妨清夢，疏簷落細聲。
幽懷無客語，偶坐有琴橫。
水闊柴荆迥，風髙鴈鶩驚。
感時思報主，材薄愧平生。
夜飲二首·其一
作者：張綱
朝代：宋

大木千章難近用，朱絃三歎有遺音。
微言欲扣會心處，濁酒不妨隨意斟。
夜飲二首·其二
作者：張綱
朝代：宋

年少詩狂不自禁，那堪客裏聽孤砧。
窗寒夜半月初上，酒盡欲眠愁更深。
太廟靈芝産于仁宗皇帝英宗皇帝兩室前楹芝上有文成王字臣叨陪政府得預榮觀謹課成律詩二首·其一
作者：張綱
朝代：宋

吾皇聖德紹先猷，清廟華芝屢降休。
道盛百王神畫驗，祥開兩室化功侔。
犧尊影照彤雲聚，藻梲光連瑞氣浮。
願詔樂章歌偉蹟，更從來歲薦郊丘。
太廟靈芝産于仁宗皇帝英宗皇帝兩室前楹芝上有文成王字臣叨陪政府得預榮觀謹課成律詩二首·其二
作者：張綱
朝代：宋

升平和氣格天淵，瑞物嘉生太室前。
根托丹楹朝麗日，葉敷華盖護非烟。
燕胎爲祝多男慶，天母人符萬歲篇。
聖意每勤宗廟事，屢蒙休應答精虔。
好事近
作者：張綱
朝代：宋

梅柳約東風，迎臘暗傳訊息。粉面翠眉偷笑，似欣逢佳客。晚來歌管破餘寒，沈煙嫋輕碧。老去不禁卮酒，奈尊前春色。
安人生日
作者：張綱
朝代：宋

聞道防秋吉語來，生朝宴席爲君開。
黄花也似知人意，争挽歡聲入壽杯。
家叔示秋夜詩次韻
作者：張綱
朝代：宋

秋來天色半晴陰，衰鬢難禁節物侵。
蘭葉向人方泣露，菊花催酒已浮金。
莫將詩課頻頻聒，不那愁城日日深。
咫尺南山堪寄傲，欲隨鳩杖徧幽尋。
寄宿隱静東軒軒外竹引飛泉落地中隔窗聞之如秋雨瀉簷聲
作者：張綱
朝代：宋

踏殘西日寄僧房，一炷爐熏秋夜長。
誰作響泉喧客枕，夢回欹聽雨淋浪。
寄曾公袞用子蒼韻
作者：張綱
朝代：宋

五馬歸來識舊廬，相門曾對水雲居。
家聲自可威戎虜，吏最何勞課簿書。
好扈六飛還魏闕，卻麾单騎復姚墟。
莫欺霜鬢將軍老，矍鑠猶能一攬裾。
對月
作者：張綱
朝代：宋

蓬鬢秋風老，柴門轍跡疏。
誰同今夜月，望絕故人書。
止酒愁元亮，何心賦子虚。
得詩還喜誦，習氣未全除。
山中即事
作者：張綱
朝代：宋

地僻官仍冷，心閑日自長。
松篁供遠吹，芝朮度幽香。
直木應先伐，驚禽忍再傷。
家山吾所愛，投老慰相望。
幽情
作者：張綱
朝代：宋

褊性多違俗，忘年只舊山。
心隨黄葉謝，身與白雲閑。
杜酒頻應酌，莱衣賸喜班。
幽情在叢桂，爲着槿籬環。
庚午三月十日遊茅山
作者：張綱
朝代：宋

雨餘沙逕浄無泥，策杖何妨過竹谿。
迎客野花隨處發，勸沽幽鳥向人啼。
峰巒路轉攀蘿倦，樓觀烟深望眼迷。
疑是武陵仙地隔，坐來遐想舊桃蹊。
弟姪三人同日受官實爲吾家盛事老懷不勝忭喜作四小詩見區區之意·其一
作者：張綱
朝代：宋

恩光初自九天來，玉樹三枝一日開。
造物無私人共慶，那知陰德舊栽培。
弟姪三人同日受官實爲吾家盛事老懷不勝忭喜作四小詩見區區之意·其三
作者：張綱
朝代：宋

恩袍新綠照新秋，文雅鄉評早見收。
王謝故應人物勝，芝蘭生處自風流。
弟姪三人同日受官實爲吾家盛事老懷不勝忭喜作四小詩見區區之意·其二
作者：張綱
朝代：宋

三世追榮荷聖恩，諸孫仍見捧絲綸。
當年孝友家聲在，流慶增光屬後人。
弟姪三人同日受官實爲吾家盛事老懷不勝忭喜作四小詩見區區之意·其四
作者：張綱
朝代：宋

清時得謝老山村，弟姪相過慶一門。
結綬滿庭青若若，莫辭勤苦報君恩。
張彦度挽詩二首·其一
作者：張綱
朝代：宋

京兆吾宗不乏人，煌煌朱紱照簪紳。
棠陰訟簡絃歌樂，蓮幕才髙畫諾新。
北海但知樽有酒，莱蕪誰念甑生塵。
哀笳忽送秋風急，忍看遺踪萬古陳。
張彦度挽詩二首·其二
作者：張綱
朝代：宋

滿目溪山舊賞心，杖藜那復共登臨。
平生友誼情無間，累世宗盟分更深。
顧我老懷誰告語，思君遙夜獨悲吟。
流風賴有諸郎在，他日相親倘嗣音。
彦智贈汧泉一斗使僕淬礪斤斧出長松矯矯之姿甚大惠也因成小詩寄謝昔李太白作詩三千首自謂不直一杯水今詩四句耳較之不直涓滴乃欲酬一斗之贈無乃太鮮乎
作者：張綱
朝代：宋

纍纍弱蔓繞長松，未放蒼龍舞太空。
賴有霜刀堪一割，謝公汧水爲磨礱。
彦深弟挽詞
作者：張綱
朝代：宋

憶弟懸弧日，當余弱冠年。
艱勤同素志，衰病各華顛。
辭禄歸相倚，驚魂去忽先。
一樽風雨夜，那復共蟬聯。
彦達乘小舟醉歸墮水作此戲之
作者：張綱
朝代：宋

舍爵頺然飲中仙，夜歸一葦航深淵。
長歌扣舷天上坐，起舞失脚水底眠。
未省渇羌笑肉動，會令鼹鼠驚腹便。
布帆無恙急藏去，明年更試春江船。
彦達作詩自歎次韻勉之
作者：張綱
朝代：宋

未試屠龍學，頻應引劍看。
夢驚秋枕雨，愁入曙窗寒。
戰伐今年定，乾坤萬里寛。
扶搖終一舉，回首謝悲酸。
彦達借研意在白取次韻戲答
作者：張綱
朝代：宋

斵石染輕翰，對面可十手。
價重千黄金，欲見那得苟。
難欺相如璧，寧碎范增斗。
作詩伐君謀，聊以當墨守。
彦飾弟挽詞二首·其一
作者：張綱
朝代：宋

吾家奕奕茂芝蘭，士論尤推季孟間。
挾策可憐埸屋老，杜門空對水雲間。
嗟余屏跡常多病，幸爾論心數解顔。
乘興過從無復日，忍將愁眼望西山。
彦飾弟挽詞二首·其二
作者：張綱
朝代：宋

解組歸來會面初，杖藜朝暮過吾廬。
相親樽酒情無間，共話田園樂有餘。
樗散年頹方倚託，棣華風急頓蕭疏。
堂堂人物無髙壽，不那哀傷淚滿裾。
徐獻仲挽詞
作者：張綱
朝代：宋

一尊相别未經時，情話如今忍復思。
老去交親能有幾，年來懷抱更誰知。
谿橋路斷秋風急，香火庭空曉日遲。
三尺孤墳閉千古，傷心東望涕交頤。
從丁世叔覓花栽
作者：張綱
朝代：宋

老去看花能幾回，旋移花樹着行栽。
君家封植滿烟露，分我一枝春色來。
思歸
作者：張綱
朝代：宋

梧陰低落月，蛩響怨凄風。
舊隱江烟裏，歸期客夢中。
攬衣驚带緩，看燭待花紅。
莫謾呼歡伯，驅愁正罔功。
惜分飛
作者：張綱
朝代：宋

年少春心花裡轉。只恐飛花片片。沈醉歸深院。妓衣何用令高卷。要看梁州初入遍。放出樓中舞燕。有眼何曾見。看來未足重開宴。
感恩
作者：張綱
朝代：宋

伊昔趨青鎖，嘗叨奉紫宸。
燕間承仄席，清問及垂綸。
寵荷皇恩重，歸慚白髪新。
粉身那足報，結草是吾鄰。
感皇恩
作者：張綱
朝代：宋

解組盛明時，角巾東路。家在深村更深處。掃開三徑，坐看一川煙雨。故山休笑我，來何暮。苦貪富貴，多憂多慮。百歲光陰能幾許。醉鄉日月，莫問人間寒暑。興來隨短棹，過南浦。
應文監視刈穫有詩輒和一篇恐以一飽廢學因而勉之
作者：張綱
朝代：宋

杖藜何日下西疇，想見欣逢歲有秋。
可但聚糧供腹飽，還應釀秫散眉愁。
决科佇看標金榜，得路終期侍玉樓。
莫把光陰等閑棄，一朝清問要人酬。
戲張處文二首·其一
作者：張綱
朝代：宋

禪房深夜雨蕭蕭，只有青燈伴寂寥。
咫尺嬋娟鎖朱戶，不知何日枉佳招。
戲張處文二首·其二
作者：張綱
朝代：宋

延賓北海坐常滿，不飲公榮亦太慳。
病渇固應難與酒，嘯歌元自不相關。
戲題所見
作者：張綱
朝代：宋

破睡輕風透碧紗，寶釵聊插任欹斜。
欲尋女伴嬉遊去，試問鞦韆有幾家。
招親舊賞花
作者：張綱
朝代：宋

名花朵朵向人開，家釀沈沈旋撥醅。
咫尺晴川風更便，追歡何惜片帆來。
探梅
作者：張綱
朝代：宋

俗態多違性，憂梅不近城。
詩書看長物，林壑寄餘情。
傍驛尋梅使，衝寒過麴生。
一枝供細酌，歸路見參橫。
探梅
作者：張綱
朝代：宋

倚空山翠羅曲屏，入山曉日寒凄清。
蒼龍導前散疏影，幽鳥勸坐回新聲。
探梅忽見數枝發，曳杖折來雙眼明。
綽約東窗可無伴，煩君火急呼麯生。
日暮
作者：張綱
朝代：宋

地偏車馬静，門閉水雲深。
野艇收晴網，村舂續暮砧。
危腸逢酒怯，病骨畏寒侵。
又見鴉歸盡，誰賡梁甫吟。
春末桃李盛開竹間有梅一枝嶷然秀發用唐子西韻簡汪彦章
作者：張綱
朝代：宋

在處朱朱兼白白，化工伎倆真多色。
誰知先生鐵石心，到眼物華如過客。
髙標可但凌三冬，一枝傑出妖艷中。
椒蘭絳灌信鼎貴，萬世屈賈留清風。
春耕
作者：張綱
朝代：宋

亂後荒田杞棘生，歸來還喜見春耕。
隨犁細雨濛濛濕，轉壠新泉聒聒鳴。
好勸賣刀添健犢，盡令長畝種香秔。
腐儒一飽真餘事，莫遣閭閻有歎聲。
晚興二首次人韻·其一
作者：張綱
朝代：宋

病骨支離怯晚風，可堪遊目送飛鴻。
書淫老去還知倦，酒聖秋來却喜中。
北伐會須空虎落，西邊先欲靖蠶叢。
卑飛莫起扶搖念，徒使莊生笑二蟲。
晚興二首次人韻·其二
作者：張綱
朝代：宋

衰草連雲萬木風，天髙滅没見孤鴻。
夕陽人散酒旗下，遠浦船歸漁笛中。
兀兀松窗翻蠧簡，垂垂蓬鬢颯霜叢。
自憐世味諳來慣，已覺忘辛似蓼蟲。
晚雨
作者：張綱
朝代：宋

急雨鳴初歇，崇雲凝不流。
客帆迷息浦，漁火聚烟洲。
委巷藏身拙，殘編亂眼愁。
功名心已謝，肯負故山幽。
書懷
作者：張綱
朝代：宋

紛紛兒輩謾同時，獨負權奇不受羈。
刻燭已驚詩句逸，飛觴肯放酒行遲。
平生白璧休三歎，萬事黄粱僅一炊。
誰向先賢得風制，空令人笑虎頭癡。
月夜
作者：張綱
朝代：宋

漁火前村近，秋砧静夜多。
山烟歸宿鳥，水月動明波。
燭短催詩急，樽空奈客何。
抱愁眠不穩，林影半床過。
朝中措
作者：張綱
朝代：宋

休驚初臘凍全消。旬日是春朝。梅吐芳心半笑，柳含青眼相撩。風光如許，那知太守，老去無聊。乘興方思把盞，歸心已逐輕橈。
朝中措
作者：張綱
朝代：宋

前年初對大明宮。寒律轉春風。幾度相關歸夢，催成兩鬢霜蓬。山州歲晚，還逢令節，空記前蹤。莫遣酒兵相向，愁城生怕頻攻。
朝中措
作者：張綱
朝代：宋

年時生日宴高堂。歡笑擁爐香。今日山前停棹，也須隨分飛觴。東陽太守，攜家遠去，方溯桐江。把酒祝君長健，相隨歸老吾鄉。
木落
作者：張綱
朝代：宋

木落秋聲迥，山寒暮色連。
時危羞冕紱，身老寄林泉。
濁酒平孤憤，清吟續短篇。
一枝吾已足，鴻鵠謝哀憐。
李居正挽詞
作者：張綱
朝代：宋

白首論交舊，黄冠獨此人。
誠全知俗薄，語直見情親。
上館鍾魚在，空壇月露新。
如今入山去，行處是悲辛。
某上章辭免召命蒙恩矜許仍賜羊酒存問自念衰殘辱此異數不勝感天荷聖之情謹課成拙詩一首
作者：張綱
朝代：宋

昧死飛章上九天，懇辭嚴召卒餘年。
綸言寵念桑榆迫，臺餽恩垂雨露偏。
異數一時真創見，窮鄉萬口徧誇傳。
吾衰忝冒知難報，結草他年敢避先。
次韻仲弼·其一
作者：張綱
朝代：宋

髙臥元龍百尺樓，飽看風月自忘憂。
雖無濁酒招陶令，尚有枯棋伴奕秋。
俗事可堪遮眼底，愁情終莫上眉頭。
襟懷落落誰能測，方寸端容萬斛舟。
次韻仲弼·其二
作者：張綱
朝代：宋

千里長懷北固樓，客居顔巷不堪憂。
清熒坐看孤燈夜，搖落初驚一葉秋。
已厭清談揮麈尾，誰能細字寫蠅頭。
蒓鱸固是吾家味，好約西風買釣舟。
次韻仲弼重九
作者：張綱
朝代：宋

黄花白酒兩相逢，把酒簪花對晚風。
千里故園雲水外，三年歸路夢魂中。
自憐晼晚傷秋色，誰解疏狂發醉紅。
寄語髯周頗知否，此時情緒與君同。
次韻伯壽述懷
作者：張綱
朝代：宋

仲蔚蓬蒿滿徑荒，主人曾是漢中郎。
干時不利初無術，醫國那知别有方。
老去與誰同臭味，秋來多病獨悲凉。
倚天長劍君休問，腐肉當前亦歛鋩。
次韻傳道夜觀牡丹
作者：張綱
朝代：宋

年來春事不相關，一笑除非醉裏拚。
未信花枝憎白髪，且隨月色傍朱欄。
他時拜賜猶能記，此夜傷心更忍看。
姚魏風流渾謾與，坐來雙泪落金盤。
次韻公顯木犀
作者：張綱
朝代：宋

鋪茸紫葵亂晴颸，點金寒菊棲短籬。
木犀韻髙陋凡枝，顧與葵菊同階墀。
香聞十里自絕奇，造物豈偏雨露滋。
閒見層出珠琲垂，鵝黄靛粧宫様宜。
烟銷紅日下薄帷，宴坐幽窗風度時。
頗覺飄飄蘭蕙姿，着人不去催作詩。
李侯爲續離騷辭，香草端從筆下移。
花前把卷不停披，何以酬君金屈巵。
次韻公顯見贈·其一
作者：張綱
朝代：宋

李侯詞氣吐朝陽，光焰真成萬丈長。
綠髪莫將塵土暗，會看它日照金章。